url: =Tulaai Leitung Thuthang Tuamtuam Updates June 27, 2014\n· Zomi sung ah Pasian zat mahmah Rev Dr Kam Cin Hau in Atlanta khuapi ah Crusade bawl mankhin ta a July kha sung in Nasville khuapi ah kawlkam leh Zokam tawh Crusade bawl leuleu ding hi. Pasian mizat mahmah ahi Rev Pau Khan Khai zong Norway gam tungta a Norway gam a om Zomi te hunnuam azatlaaitak ahihi. Pasian in La lam leh khalam ah ongzatsak mahmah ahi Sia David Kham zong Chicago Crusade manta a Zomi te omna khuate ah ong vaak kawikawiding ci hi. Asawtlo khat mah in Pasian mizat mahmah ahi Sia Pau Lian Mung zong US gam ongtungding a, Columbus Zomi tetawh hunnuam azatkhit ciang ongvaak kawikawi ding hi.\n· Taksa lam Zomi te makaaipi Pu Gin Kam Lian tenu zong USA gam leitang ongtung khinta uha, San Francisco khuapi a om anau pa Pu Thein Swe kiang ah tawlnga laai hi. Kawlgam Siam sin makaaipi Sia Bia Mung leh Zolengthe Lasiam, minam it Sianu Cingsan te on the way cih thu kiza hi.\n· Zomi Khawmpi USA 2014 ading amunmun ah aneu alian Sia le Nautaang te kiliing litlit ta a , Kentucky state pan zong Zolia,Idol demding Liapaal nihte kising lehleh ta …..Tukpeeng kimawl dingpawl zong Final a kisukdanding kikum litlit ta uh ahihman in State dangte na kigin mahmah uh ongkuul khading hi.\n· Ongtungding September kha sung ah Gamdang Bank te in kawlgam sung ah suaktatak a sumzong a Bank ahontheih nading License piakding kawlgam kumpi in geelna nei hi ci in Kawlgam Central Bank ten June 27, 2014 ni in taangkokhia uhhi. Hih bang hileh munkheempeuh ah ATM Machine kizang ding a sum neite ading in nop mahmah ding ahihi.\n· Kawlgam Maguai Division sung a Taangmi tutna awng munnih ah ongtungding by-election ciang dem asawm Taangmi palaai te Kawlgam gaalkaap lam leh thukan lamte in nasiatak in athu uh kan in sittel uhhi ci in political parties te in June 27, 2014 ni in taangkokhia uhhi. Zogam sung a kithawiding te zong pilvaang pianding kisam khading hi.\n· Yangon khuapi kilemna Innpi ah Rakhaing state Chief Minister ding a President U Thein Sein sehkholh Bu Maung Maung Ong leh Rakhaing minam makaaite,UN naseem pawlkhat te June 27, 2014 ni in kimukhawm uhhi. Bu Maung Maung Ong in Sittwe khuapi leh Pongna khuapi te mei nasiatak angah theihnading in kavaaihawm sakding ci in genpah phuapphuap zel hi.\n· Kawlgam President U Thein Sein China gam ngaihhawhna khualzin June 27, 2014 ni kipanta a Beijing khuapi tungta hi. Atun phetphet in China President Xi jingPing leh ulian pawlkhat tawh kimu pah saisai uha, China gam kong ngaihhawhna athu in gamnih kilawmtaatna akhantohding deihna lianpeen hi ci in President U Thein Sein in genkhia hi. Pu Thein Sein China gam sung ah ni 4 tung taam pikpeek ding a China Zozu khum mahmah zong teepding in kilim thawi mahmah hi.\n· KNU makaaipi Liangko Aksi dim Bu Saw Tama La Haw Hah kum 94 puteek natna tawh June 26,2014 ni zingsang lam in atenna Thai gamgi Meshan khuapi pan leitung nusia in apa kiang ah ciahta hi. Bu Saw peen gaallam thulam ah thuthei mahmah leh Karen minamte pa khat ahihna tawh mipi in nasa tek mahmah uhhi.\n· India gam Andhra Pradesh state nisuahna lam Godavari acihna mun a India Gas company te pipe puakkham ahihman in akiimnaai a inn le lo te kaangmang a, mi 14 si in mi 15liam uhhi. Tukha kipat lam in zong Chhattisgarh state aom kumpi neihsa kahpa siik company khatpan gu kihel tuipawlkhat kehkhia in mi 6 si ahihman in akahthak Prime Minister pa ading in vaaisah mahmah khat ongsuak tadih hi.\n· Japan gamte neihsa tuipi sung North Korea te in anaaikaapna thaupi tangthum tawh June 26,2014 ni in kap ek uhhi ci in South Korea Defense Minister zumpi te in pulaak khia uhhi. Japan lampan bangmah dawnkikna nei naailo uha, ahizong in Japan gam in Gaallam tawh kisai atha angal avui atang nasiatak in behlapding in June 26 ni in khensat ci in Japan PM Shinzo Abe in genkhia hi.\n· Uruguay leh Italy World Cup kisuih napan a Ha ato mahmah lam alak khapak kimawlsiam Louis Suraez leitung tukpeen kimawlna puai 9 kimawltheilo ding leh kha 4 sung tukpeeng tawh kisai kinahvawh kilkel loding in FIFA June 26 ni in gimpia uha hih tukpeeng kimawlna sung ah a Ha ongtaangko dihdih na hang in liausum $112,000 pia sak uhhi. Akimawl niding uh nitaak lam in Bawngsa ne kha a aha thak ahitam ci simsim pong ing\n· Iraq gam ukcip asawm Sunni Muslim thautawi te doding in Iraq kumpi te Syria leh Iran te onghuh ta uhhi ci in Iraq Prime minister pan June 27, 2014 ni in genkhia hi. Syria te in Iraq tawh gamgi dung a om Sunni Muslim thautawi te phualpi teng June 26 ni pan vanlam tawh nawk uha, Iran te in Iraq gamsung teng a encik kawikawi zoding gaalvanleeng thukan te ongpia ci in genbeh hi. US te tung Vanlam tawh ongzial pihpak un ci a athacialna Obama kumpi in gaallam hilh mi 300 bek tawh huh ahihman in hihlampi atawn ci in kigen hi. Ahizong in US te omthei mahmah lo ahihman in agaalkaap 300 avengding cih paulap in June 27, 2014 ni in Iraq gamtung teng ah ahawlpalo tuithe vanleeng Drone te lengsak diaidiai ta uhhi.\n· USA gam California state San Francisco khuapi a om Leitung ah aminthang mahmah ahi Golden Gate leipi tung ah amah le amah tuaksuk a kithat mi aom nawnloh nading in akiim teng $76 million bei in daalding in Lei thuneite in June 27, 2014 ni in khensat ta uhhi. Hih lei akibawl kum 1937 kumpan tunitan leitung pan tuaksuk a asi mi 1,400 vaalta a 2013 kum bekbek in mi 46 tuaksuk in si cizen hi.\n· Paraguay gam ah June 27, 2014 ni in nasiatak guahzu ahihman in tuikhang zihziah a veng khat le khat kizopna leite tui in taai in Inn t etui in tummang ahihman in mipi 200,000 vaal inn le lo nusia in muanhuaina mun zuan in taai ngeingat uhhi.\n· China leh Japan gam kikaal a gamnih akituh lunglung denkeina uh ahi China ten Senkaku ci in Japan ten Diaoyu acihna tuikulh kiang tiktek ah June 27, 2014 ni in China te neihsa Ngabeng tembaw khat kibung a mi 5 China Navy ten hongkhia man in mi 5mangthang ci in Xinhua thukizaakna in genkhia hi. Tembaw kibut na ahang kithei naailo ci uhhi.\nTamlua kha leh hihzah tawh hialbawl phot ni\nLaai ongsim sak mimal kimtung ah Lungdam mahmah


timestamp: atn

url: =LESSON 6 AUGUST 1–7 CIANGTAN NEI LO A PIANG THEI THUTE ~ MUC\nLESSON 6 AUGUST 1–7 CIANGTAN NEI LO A PIANG THEI THUTE\nLESSON 6 AUGUST 1–7\nCIANGTAN NEI LO A PIANG THEI THUTE\nTu Kaal Sung Sim Ding: 1 Kor. 12: 4-9, 7, 12; Matt. 3:16, 17; 1:4–9; Matt. 25:14–30.\nKAMNGAH: “Hih siamna a tuamtuamte a hong pia pen Kha Siangtho a kibang khat bek mah hi a, mi a tuamtuamte tungah ama hoihsak bangin a hong piak ahi hi” (1Kor. 12:11)\nPasian in Ama teci hi dingin eite a hong sam hi (Sawl. 1:8; Isa. 43: 10). Khrih ading teci hihna in mi tawmno khat bek tungah kipia siamna hi lo hi. Khristian mimal khat ciat in Khrih ading teci hi dingin sapna ngah hi. Lai Siangtho sungah Pasian in a hong sapna a pulaak kammal tuamtuam om hi. Eite in leitung khuavak i hi hi; ‘Pasian ai-awh a nasemte’ ‘kumpi nam’ ‘siampi nam’ (Matt. 5:14; 2Kor. 5:20; 1Pet. 2:9), cih bangin kipulaak hi. Teci hi dingin a hong sam pa in nasep siamna zong hong guan hi. Thu-um mimal khat ciat tungah vantung siamnate hong piakhong hi. Pasian in siamna neite bek a sam kei hi. Ama sap peuhpeuh tungah siamna guan hi. Amah a um mite tungah a khawnkhong-in hotkhiatna a hong piak mah bangin Ama siamnate zong a khawnkhongin a hong pia hi.\nTopa leh Ama nasep nadingin a ki-ap mi ciangtan om lo-in Pasian in zang hi. Ama angsung deihna nial a, Kha Siangtho tawh kidim dingin a lungsim a pia mi, a pumpi leh a nuntakna khempeuh Topa tungah a kipia mi pen ciangtan om lo-in Pasian zang hi.”—Ellen G. White, 18 The Ministry of Healing, p. 159.\nTu kaal sungin Kha Siangtho piak siamnate tungtawnin nasepna in ciangtan om lo-in mazang thei hi, cih thu i kikum ding hi.\nSIAMNA A TUAMTUAM: NASEPNA-AH KIPUMKHAT\nNungzui sawm le nihte khatlekhat kibang het lo ahihlam na ngaihsun ngei hiam? A pianzia, a nunzia uh, lungsimpuak zia-te a kipan siamna a tuam ciat nei uh hi lo hiam? Hih in pawlpi thaneem nading hi peuh mah lo hi. Pawlpi tha hatna hi zaw hi. Matthew in siahdong hi; a kician mi hi; a hi sitset mi hi. Ahi zongin Peter in lungsim manglang hi; lungtom hi; makai nuam den hi. John in nunneem mi hi; lungduai hi; thuman gen ngam hi. Andrew in mi theih mi thupi khat hi; kimlepaam a kin mahmah mi khat hi. Thomas in thudot hat hi; thu khat peuhpeuh um pahpah ngam lo hi. Hih nungzuite nun zia, siamna tuam ciat nei uh hi mah taleh, Pasian in Ama teci hoih dingin vanglian takin zang hi.\n1 Kor. 12:12, 13, 18–22 sim in. Hih thute in Khrih pumpi ahi pawl sungah siamna a tuamtuam a om ding kisam ahihlam hong hilh hi lo hiam?\nPasian in mun tuamtuam panin mi hong kaikhawm-in a kibang lo siamna kigawmkhawm a nasepna in mannei hi. Khrih pumpi in minam khat bek, nunzia kibang khin hi lo hi. Kipawlna khat sungah lungsim puak zia, deihna kibang khin mite hi lo hi. Khrih pumpi i cih in minam tuamtuam, ngaihsutna kibang lo a tuam tek kigawm khawm-a, Khrih a it khawm, Lai Siangtho a it khawm, midangte tungah Topa hong itna a hawmkhawm leh Ama na semkhawm-a a mainawt mi honpi hi (Rom. 12:4, 1Kor. 12:12). Khrih pumpi in siamna tuamtuam tawh kidim hi. Tua siamna khat ciat in manpha hi; hrih pumpi cidam nadingin mimal khat ciat in manpha mahmah hi. Pumpi tung a nate – bil, mit leh nakte in amau nasep a tuamtek hi mah taleh pumpi adingin a kisam lo khat zong om lo uh hi. Tua bang mahin siamna khempeuh in pawlpi adingin kisam hi (1 Kor. 12:21, 22).\nI pumpi nate limtak ngaihsun lecin a neu penpen in zong nasep lianpi nei hi. I mitmulte ngaihsun in. Gentak lo ahih hangun amau nasep in manpha mahmah hi. Leivui lut ding khat dal keileh mittang in siatna lianpi tuak kha ding hi. Khrih pumpi nate zong tua bang mah hi. Pawl sungah kuamah mah in mi thupi lo om lo hi. Pawlpi mimal khat ciat in Kha Siangtho piak siamna nei ciat hi. Tua siamnate Pasian tungah i ap ciangin mimal khat ciat in tawntung kimang ding kilamdanna piangsak thei hi.\nBangzahin siamna na nei zongin pawlpi midangte neih siamna nangma neihloh bangte hiam? Koi bangin na masuan-ah mavanna hong pia thei ding hiam?\nPASIAN: SIAMNA KHEMPEUH A PIA PA\n1 Kor. 12:11, 18; Ephesians 4:7, 8; 5; James 1:17 in Pasian in siamna khempeuh phungpi hi, cih hong hilh hi. Tua hi-in Pasian tung pan Kha Siangtho tawh kipawl siamnate nangma kisapna tawh kituakin ngah dingin muanna tawh na ngen thei hi. Ama minthan nading leh Ama vangliatna adingin i siamnate a hoih pen dingin a hong zang thei hi.\nMark 13:34; 1Kor. 12:11 sim in. Kua-te tungah Pasian in Kha Siangtho siamnate pia hiam?\nPasian in a hong hotkhiatna thu midangte tungah gensawnna-ah a hong huh dingin mimal khat ciat tungah vantung siamna hong pia hi. Jesuh in innnei pa leh a nasemte a thugentehna-ah nasemte in amau tawh kituakin inn sung nasep ding khat ciat guanin innnei pa khualzin hi (Mark 13:34). Mimal khat ciat in sep ding i nei hi. Pasian in Ama hong hotkhiatna thugenin nasep nadingin mi khempeuh hong sam-in, nasep nadingin mimal khat ciat tungah Kha Siangtho tawh kipawl siamnate hong pia hi. Khrih tungah i nuntakna khempeuh i ap ciangin, kituiphumna tawh Ama pumpi, pawlpi thu-um mi khat suak hang a, pawlpi ading nasem ding leh mun khempeuhah Ama teci hi dingin, Kha Siangtho in siamna hong guan hi.\n1903 kum-in Ellen G. White in pawlpi mite hanthotna laikhak khat gelh hi. Tua laikhak gelh in Pasian piak siamnate Ama nasep nadingin zat ding ahihlam hilh hi. Eite khempeuh in Pasian innkuan khat sungah i om hi. Pasian in siamna (talent) tuamtuam muanna tawh a hong piakte in kibang lo a, a hong piak bangbang i zat zia zui-in Ama mai-ah thukhenna a thuak ding i hi hi. Talent lian taleh neu taleh Pasian adingin zat ding hi a, mimal khat ciat in eima khentel theihna zui-in a zangkhia ding i hi hi. “Pumpi, ngaihsutna, thu upna, a neu pen hi phial mah taleh tuate in na lianpi sem theih ahih manin neu-muhin nawlkhin kha ngei kei in.” Letter 260, December 2, 17 1903.\nSawl. 10:36–38; Matthew 3:16, 17; Sawl. 2:38–42 sim in. Tuiphum ciangin Kha Siangtho kamciam tawh kisai bang hong hilh uh hiam?\nJesuh in mihingte lakah hotkhiat nasep kipan-in nasep mavan nadingin a kituiphumna-ah Kha Siangtho tawh a kidim mah bangin eite zong i kituiphum-in Kha Siangtho kamciam a hong kipia hi. Ama Kammal tungtawnin Topa sungah lungmuanna a nei dingin a hong deih hi. Pawlpi leh mite adingin Kha Siangtho tawh kipawl siamnate a hong pia hi.\nTUESDAY August 4 KHA SIANGTHO PIAK SIAMNATE NGIMNA\n1 Kor. 12:7; Ephesians 4:11–16 sim in. Bang hangin Pasian in Kha Siangtho tawh kipal siamnate thu-um mimal khat ciat hong pia hi ding hiam? Tua siamnate in bang ngimna nei ciat uh hiam?\nKha Siangtho hong piak siamnate in ngimna tuamtuam nei hi. Pasian pawlpi huh a, pawlpi nasep kizawh nading a huh ding, pawlpi a khansuah dingin siamna a hong kipia hi. Pawlpi hong kipum khatsak-in mun khempeuhah hotkhiatna nasep a kizawh nadingin siamna a hong kipia hi. Lai Siangtho in a pulaak Pasian in a pawlpi tungah a hong pia siamna tuamtuamte in nasepna, mi huhna, thugenna, thuhilhna, mi thapiak siamna, piakkhiatna, zindo siamna, mi hehpih theihna, mi panpih siamna, lungnopna cihte hi. Hihte banah a dang tampi zong omlai hi. Romans 12 leh 1Kpor. 12 sungah a kicing zaw-in kipulaak hi.\nPianpih siamna leh Kha Siangtho hong piak siamna a kizopzia na ngaihsun ngei ding hi. Kha Siangtho piak siamnate in Topa nasepna-ah a hong huh ding leh a pawlpi adingin Kha Siangtho in thu-um mimal khat ciat tungah a tuam vilvel-in hong piak siamnate hi. Hih siamnate in pianpih siamna zong hi kha thei hi; ahi zongin Ama nasepna-ah kizang dingin pianpih siamnate Kha Siangtho in siansuah, siangtho-sak hi. Pianpih siamna khempeuh in Pasian hong piak mah hi. Ahi zongin a vekin Khrih adingin kizang lo hi.\nSiamna tuamtuam tawh kisai-in Jesuh thugentehnate sungah pianpih siamna hi taleh a tuam vilvel-in Pasian piak siamna hi taleh, siamna kici khempeuh kihel hi. Pianpih siamna hi taleh Kha Siangtho siamna hi taleh siamna khempeuh in Khrih adingin zat ding ahi hi. Ama nungzui mi ahi dingin i nuntakna khempeuh Khrih tungah ap ding kisam hi. Tua bangin i ki-ap ciangin i nuntakna, i siamnate in siangtho-in, Topa min a thangsak, mite adingin thupha hong suak thei hi. Ellen G. 17 White, Christ’s Object Lessons, p. 328.\nTua banah Pasian in a pawl tungah a piak tuam vilvel siamna om a, tuate in a piang ding thute genkholh theihna a kipan, pastor, upa, thuhilh siamna cihte in Khrih pumpi a cidam sak ding, thu-um mimal khat ciat nasepna a huh dingin a hong piak siamnate hi ( Eph. 4: 11, 12). 4:11, 12). Pawlpi mi khat ciat in Kha Siangtho in bang siamna hng pia cih a kitel nadingun pawlpi makaite khempeuh in makaih-in hilh ding uh hi. Tua in Khrih pumpi cidam nading ahi hi.\nLeitung nuntak khuasak nadingin na zat pianpih siamnate tu-in pawlpi adingin na zang hiam?\nBANG SIAMNA NEI CIH MUHKHIATNA\n1Kor. 1:4–9 leh 2 Kor. 1:20–22 enkak in. Pasian kamciamte bang hong hilh uh hiam? A diakdiakin Khrih hong pai kikma-in Kha Siangtho in a piak siamna bang kamciam om hiam?\nI Topa a hong pai kik madeuh ciangin Pasian in a pawlpi tungah Kha Siangtho tawh kipawl siamna namcin pia ding hi. Amah in a kamciamte pelh ngei lo hi. Amah in a teci dingin eite sungah a Kha Siangtho a hong omsak hi. Kha Siangtho in Pasian hong piak siamnate theihtelna a hong guan ding hi. Pasian in siamna hong pia-in, Kha Siangtho in tua siamnate a hong mu-sak, a hong theisak hi.\nLuke 11:13, James 1:5; Matthew 7:7 sim in. Pasian in mimal khat ciat a hong piak siamnate mu thei hi lehang, Topa in bang sem dingin hong sam hiam?\nA khawnkhong-in a hong piak siamnate i pulaak khiattheih nadingin Pasian in bang hih dingin hong sawl hiam? Pasian tungah kipumpiak-in i ki-ap ciangin Kha Siangtho tung pan siamna tuamtuam i ngah hi. A hong piak tua siamnate amu tel thei dingin ngen in. Ei le ei kiliatsakna hemkhia hi lehang, Jesuh bek liansak-in na khempeuh-ah Amah i masak ding a, Kha Siangtho hong piak siamnate lawpna tawh i zang khia thei ding hi. “ Nungzuite in upna leh thungetna tawh Topa nasem dingin a kipumpiak matengun amaute sungah Kha Siangtho in nasem lo hi. Ahi zongin citakin Khrih a zui mite tungah vantung siamna tawh kidim uh hi. Khrih sungah tua siamnate khempeuh eima aa hi. Ahi zongin Kha Siangtho tungah kinga mite tungah tua siamnate kipia hi.” Ellen G. White, Christ’s Object Lessons, p. 327.\nKha Siangtho piak siamnate in ( 1Kor. 12:4–6) picing takin Pasian na hong sem zo-sak hi. Pasian na sep (ministries) nadingin tua siamnate a hong kipia hi-in, a kisapna om bangin i zatna tungtawnin Kha Siangtho in hong siamsak zaw semsem hi. Nasepna-ah Kha Siangtho hong kihel- a a hong piak siamna in nasepna a tangzai zaw sak dingin thungen in.\nBang siamnate na nei hiam? Koi bangin Topa adingin tua siamnate na zangsiam semsem ding hiam?\nSIAMNATE PICING TOTO\nTalent thugentehna Matthew 25:14–30 ah sim in. Bang thu na telmuh pen hiam? Bang hangin nasem mi nihte in thupha ngah beh-in a dang khat in hamsiatna thuak hiam? Siamna tuamtuamte zatna tawh kisai thu bang hong hilh hiam? Matthew 25:29 ngaihsun kik hi.\nA topa un nasemte siamna tawh kizui-in talent hawmsak hi (Matt. 25: 15). Mimal khat ciat in a ngah zah uh kibang lo hi. Khat in talent khat ngah a, a dang khat in talent nih ngah a, a adang khat in talent khat ngah hi. Nasemte khat ciat in a ngah bang bang a meet phungsak thei dingin amau deihtelna bangin nasem thei uh hi. A theih ding uh thu in amaute tungah kipia siamnate (talent) in amau neih suak dingin a kipia hi lo hi. A topa uh adingin nasemte kua in siamna lianpi nei-a, kua in siamna neu nei hi, cih a thupi hi lo hi. Siamna bang zah nei cih zong thupi-in koih lo hi. A topa un thupi a sak thu in nasemte in a kipia siamnate tawh bang sem uh cih thupi ngaihsut hi.\nPaul in hih bangin pulaak hi: “Piaknopna lungsim na neih nak uhleh na neih lohnate uh siksan hi lo-in na neihna uh tawh kizui-in na piak uh Pasian in hong sang ding hi” (2Kor. 8: 12). Pasian in nasem nihte pahtawi-na pia hi. Bang hang hiam cihleh amaute in a siamnate uh zangsiam uh hi; a siamnate uh phungsak uh hi. A gina lo nasem pa in ahih leh a kipia siamna phungsak lo hi. Thupha bawl nasepna in Pasian tawh kizopna leh mi tawh kizopna piangsak hi, cih thu kip tawntung hi.”Ellen G. White, Christ’s Object 15 Lessons, p. 326.\nA citak lo nasem pa in a hun hoih ngahte pammaihsa lo-in thupha bawl ding ngaihsun lo ahih manin a tawntungin a siamna a beimang suak hi. Pasian in a hong piak siamnate Ama minthan nadingin i zat ciangin siamnate hong khang semsem ding a, tangzai semsem ding, siamna kibehlap semsem ding hi.\nPasian hong piak siamna bang na nei hiam cih koi bangin kithei ding na hiam? Nasem siam dingin Pasian tung pan huhna ngen in. A hong piak siamnate zang siam in. Na zatna tungtawnin na khangto ding a, Ama nasepna sungah lungkimna na ngah ding hi.\nTalent thugentehna ngaihsun kik in. Pasian hong piak siamnate tawh bang nasem hiam? Na siamnate in Pasian hong piakkhong ahihlam phawk in.\nNgaihsutbeh ding: Ellen G. White, “Talents,” pp. 325–365, in Christ’s Object Lessons sim in.\nKha Siangtho hong piak siamnate thu theihtelna in pawlpi pumkhatsak hi. Mimal khat ciat siamnate in manpha-in Khrih pumpi adingin a kisam vive hi. Khrih hong piak nasep kizawh nadingin mimal khat ciat in nasem ding kisam hi. Thu-um mi khat ciat in nasep siamna kiguan hi.\nMimal khat ciat in Topa ading nasep nei ciat hi. Ama nasem khat ciat tungah a tuam vilvel siamna, talent kipia hi. “ Mi khat tungah talent nga kipia hi; a dang khat tungah talent nih kipia hi. A dang khat tungah talent khat kipia hi. Mi khat ciat in amah tawh kituakin siamna ngah hi. Mi khatlekhat tungah a hong kipia siamna kibang lo hi mah taleh, a zangsiam dingin muanna tawh a hong ki-ap ahih manin na zatna tungtawnin a gah na mu ding hi. Pasian in siamna a hong piakna-ah thuman lo-in nasem lo hi. Ama nasemte hih theihna zui-in siamna a hong pia hi; a hong kepsak siamnate a meet a pungsak dingin hong lamen hi.”—Ellen G. White, Testimonies for the Church, vol. 1 2, p. 282.\nKha Siangtho hong piak siamnate in Pasian min than nadingin hong kipia hi; eima minthan nading hi lo hi, cih phawk in. Pasian in Ama min kitawisangin Ama nasep masot nadingin a hong piak ahi hi.\n1. Mimal khat ciat in Pasian tung pan i ngah vantung siamnate ngaihsun in. Na pawlpi adingin bangci bangin man nei hiam? Pawlpi mimal khat ciat in pawlpi nasepna-ah kihel kim hileh bangci bangin kilamdanna piang ding hiam?\n2. Mi khat tungah Pasian piak siamnate hangin na hamphat tuamnate na lawmte tungah pulaak in. Pasian hong piak siamnate na theihtelna na lawmte tungah pulaak in. Na neih siamnate tungah bangci bang lungsim puak na nei hiam? Koi bangin mite adingin na zangsiam hiam?\n3. Siamna i cih pen i zatkhiatna tungtawnin khangto semsem hi. Na nuntakzia kisittel pha kik in. Pasian hong piak siamnate Ama minthan nadingin na zatna tungtawnin na siamnate a khangto ahihlam na phawk hiam? Tua bang mahin Pasian hong piak tua siamnate tungah na citak hiam?


url: =Tuni Pasian Kammal (Nov 29, 2018) :: ZOMI DAILY\nTuni Pasian Kammal (Nov 29, 2018)\nposted on 30 November 2018 at 7:12 am UTC+8 Lomkholna: Biakna, Kammal, News\n“Tua hi kei leh, ne in na kham khit uh ciang, inn hoih lamin na ten khit uh ciang, le na bawng honte uh le na tuuhonte uh khangin tampitak a phak khit ciang, na ngun na khamte uh kibehlapin na neihsa uh a pun ciangin na lungsim uh kiphasakin na salsuahna uh Egypt gam panin note hong paikhiatpih TOPA note Pasian na mangngilh kha ding uh hi” (Thupiakkikna 8:12-14, ZIV).\n1) I nuntakna ah “Thupha thusia suak (victim of our own success)” thei hi.\n2) Israel-te saltangin a om laitakin Pasian in honkhia-in suahtakna pia hi. Tuiduhin a omuh ciangin sehnel gam suangpi panin tuipia hi. Sa a duhuh ciangin sa lim mahmah vamimsa pia hi. Tua teng khit ciangin gam hoih mahmah Canaan gam luahsak hi.\n3) Hih bangin Pasian thupha liante a sanuh hangin saltanna nuam zaw hong ci kha uha, Pasian ann vakte limlo hong cikha uha, Pasian piaksa Canaan gam zong luah zo kei ni hong cikha uh hi. Tua ahih manin Pasian heh mahmaha thusia tampi thuak kha-uh hi. Pasian thupha lian mahmahte gimna thuakna dingin suaksak kha-uh hi.\n4) Tu hun ciangin Israel gam khangto mahmah hi. Tua bangin thupha lianpi a sanuh hangin Pasian umlo a tam mahmahna, LST tawh kituaklo-a a nungta a tam mahmahna suak mawk hi.\n5) “Topa aw na thuphate a tawp dong thupha mah ahih theihna dingin na thuman lampi ah kei hong kha in.”\nNext: Malaysia, UNHCR zumpi ah alianpen Richard Towle nasep khawltading\nPolitics tawh kisai thu (14) ~ Pau Sian Lian


url: =ZAM Thupuak :: 09 April 2017 (UN vai USA Kentucky Thuthang) :: ZOMI DAILY\nposted on 8 April 2017 at 8:39 am UTC+9:30 Lomkholna: Malaysia, News, Refugee, ZAM, Zomi\nTulai USA Kentucky Thuthang :: International Center of Kentucky te vaihawmna tawh refugee te Resettlement Support Center (RSC) intervie -w mankhin MY No. ngahsa te siauh theih, tulaitak a facebook thuthang khat ahih mah bangin thei khintek dingin ih ki lamen hi. Hihtawh kisai ZAM in zong lunghihmawh in ka nakan uhciang a kisam thei khempeuh sapna lai bawlpah dingin hoih kisa a, pawlkhat te zong phone kiset kiaukiau ta hi. Nang hong sam ding te’ kiangah na Min, MY No.,Phone No. Innkuan phazah leh Sponsor/hongsam ding te’ Phone No. bangci kinai –Relationship & Contact No. leh PR/ Green Card, Citizen tawh om maw cih te limtak theih ding kisam hi. Hih tawh kisai a teldot nuamte ading deihsakna tawh Sia Khawmpau: 0012702179593, Kamlet a sem Sia Mungpi : 0012703209953 te tawh zong thu kiza thei hi. A mun a phanuam te a ding: INTERNATIONAL CENTER OF KENTUCKY, Bowling Green – Head Quarters, 806 Kenton Street, Bowling Green, KY 42101, (270)781-8336. Telbeh nop aom leh ZAM zum ah zong kidong thei hi.\nREV. DR. KAM KHAW THANG (D.D.) PAHTAWINA LEH DAHPIHNA :: Amasa pen Tedim Lai Siangtho teipa, Zomite Pasian’ khuavak, Pasian’ lamlahna leh khristian nuntak / gamtat zia I theih nadingin muh theih, sim theih ding aa Laisiangtho hong lekkhia masapen leh Sangmangte tawh a na khangkhia khawm Pasian’ nasem micitak Rev. Dr. Kam Khaw Thang zahtakna I pia hi.\nPasian a’ ding le Zomite a’ dingin a cihtakna tampite sungah Tedim Laisiangtho teipa (Translator) ahihna siksan in, Malaysia a om thu-um pawlpi tuamtuamte le mimal tung pan in pahtawina le dahpihna in sumpi donsak dingin khensatna kinei hi.\nTua ahih manin, pawlpi le mimal tung pan piakzawh zahzah gawmkhawm in kikhak ding ahih manin piak ding lunggulhna a nei khempeuh in ZAM zum nongpuak nadingun kong theisak uhi.\nAnunung pen April 30 (Sunday) Receipt tawh sum ki letkhan/ kisang ding hi. Telbeh nop a om leh a tunga thu kizakna te tawh hong zasak un.\nLUNGKIAT NATNA KOI CI DAL DING :: Leitungah mitampi takte natna tuamtuamte kibawlna dingin Zato hoih tuamtuam agamgam ah kibawl aa, mitampi takmah inzong damna ngah uhhi. Ahizong in lungkiatna pen Zato pan akibawl theilo natna khat ahih manin tuni dongin mitampi te in tua a lungkiat alungkham nate uh aveen nading in, amahleh amah ki gui awkna (suicide), Zu dawnna, Zakang tepna, Laithai kapna cih bangdan in lungnopna hong zong uhhi. Ahizongin tuate in lungkiat natna hong damsakzo tuanloh banah neih leh lam hong mangthangsak, apumpi hong siasak leh gamtatsia vive hong tun zawsop hi.\nLeitungnuntakna :: Na nuntakna khimbang zingin kamsia tuahsia kisakha nahiam? Na deihlohpen thute , na phulkhak noploh thute, gual lelhna leh daupai lohna, dammawhna leh dahna kahna te a lom atangin tuakkha kisa nahiam? Nidang in gualzo in nahauh naliat lai napaallai nite in hong mai etnuam a hong liaknuam liang nalawm nagual ten gentheih hamsatna na phul khak teh hongpom hongliah hongdaal nawnlo in, ka nuntakna aw, lam et beizensi ci in na khuisa khazel maw? Lungkia ken zan khuazing meimai pi in khuaimei kivak kiukiau khat zong mit sak zo tuan lo hi. Na lungkiat masiah nang kuaman hongkhoih theilo dinghi.\nA taktak in cileng hih leitungin ei hongbawlsia hilo zaw in ei te lungsim puak dandan in thu hong khen nahizaw hi. Leitung ah ii tuah khak, ii phul khak thute in Sia hoih penpen khat ahhi. Tua in namai lam kalsuanzia ding hong lak ahihi. Na hanciamnate hongbawlsia, hong susia leh hongkhaktan thei nate pen tua natuak kha thute in khensatna maan na ngah theih na dingin lam hong lak dinghi. Leitung ah mikim tuak khak thu in a nuntak sungun thu haksa pen khat leh guallelhna lianpi khatta phul kha hamtang cih thu ahihi. Tuabang dan na tuak khak ciang in lungkiat ding hilo zaw in thasan ding hi zaw hi. Tua ahihmanin lawm aw, nangna lung a kia ngei hiam? Na lung akiatciang bang hih nahiam? Bang in nang lungkimna hong piazo pen hiam cih dotna khat hong dongh masa nuam ingh. Anuai aa bang in lungkiat natnate pan ki daal theihi.\n1. NA NGAIHSUTNA TE KHEEL IN :: Na lungkiatna thu kantel masa inla, bangin nang hong lungkiasakhiam cihthu kanmasa in. Na ngaihsut na te khel in. Mihingte lungkiatna pen hihthuteng hang hi thei pha diak hi. Midangte sangh ka tei zawk loh na, pilna leh siamna ka neih loh zawk na, Ka zawn zawk na, mite neu muh leh mite thusim khak aa omlo in misim mawh in nungta cih bang in ei leh ei thanem detnate pan lungkiat natna kingah baih pen hi. Mitampi takte lungkiat na leh guallelhna thusimin “Nasep sibawl nate ah sesum sila leh gilpi puah na ding bek in nasem kisakkhakna” ahihi. Tua hihman in tavuan khit na peuh\naa, nasep in gualzawhna hong pia ngeilo khantohna ding zong hongkhaktan ahihmanin khantoh zah ding ii khantoh loh teh kithanem in kilungkia theihi. Mihingte gualzawhna hongpiatheipen thu in ama sep leh bawlnate tungah lungkim na angah mite ahihi. Gual zawhna pen khat vei vei , sum leh paai tawh kitehkak thei hi hang, ahizongin gualzawhna tak takpen ii ngim ii tupnate ii ngahna leh ii tunna hi zaw hi. Gentehna in, Scientist Albert Einstein in asepna tungtawnin sum leh paai bangmah mulawh lo ngahlawh lo himah tase leh amah pen aguallelpa kici theituanlo hi. Einstein pen ama dinmunpan in asangpenmah natungaa, ama ngaih sutna leh muh sa thute in leitung kilumlet sak zohi. Tua ahihman in ama min pen tuni dongin mangngei nawnlo hi. Hih bangdan in a gual zawhna pen khentatnamaan aneihhang ahihi. Azom maikal ah ~ Sia Fransic Kham\nZAM ZUM AH THUNGETNA HONG NEIH SAK :: Victorious Living Assembly ah Pastor sem Rev. Dr. Dal Za Cin in ZAM zum ah hong hawh in Zomi te a ding leh zum a sem palai te a ding thungetna hong neih sak a kilungdam mahmah hi. Siapa leh a pawlpi thupha hong piak sak semsem tahen.\nNA TANGTHU LIMTAK THEITEL IN :: Na UN tangthu limtak natelkei leh UN te leh kamlette mawk mawhsak ken UN ten’ a aw tawh zong khum ung, ki hong/ngai kikthei ci ahihmanin, kiging lopi in UN ah interview mawk lut ken.\nUC LETTER :: UN ten na ID card laidalpi tawh hong laihsak leh appointment zong na hipah thei a hihmanin zumpanna ciah khiat ma limtak navai dongtel in, mi tampi appointment date/ni theilopi in ciah uha, a deadline/ani khengval khit ciang kintakin hongpai thei uhhi. UN te hong vaikhakthu na telcian zawh kei uh leh ZAM ah nalai ngah teng tawh hong pai pah in, “Na hun leh navai te hun kiciang tan sungah om napi hunmawk beisak ken, off day ngahloh paulap ken.”\nZSM pan phamsa te phawkna Volley Ball ki demna om ding :: ZSM pen 2009 pan kipan khia hi a, tua hun pan kipan ih Zomi pih luang 300 dektak bang kipham khin hi. Hih Malaysia ah innlam hamsatna tawh sum leh paai zongin hongpai hi napi Malaysia leitang tungah thu tuamtuam leh vai tuamtuam hang tawh nuntakna hong bei lawh ih sang gam te I phawkna in Volley Ball kidemna khat kibawl ding hi. Khua ahi a, Pawlpi pan a hi zongin a lunglut peuh peuh kilut thei ding hi.\nVolley Ball kidemna ah a lut nuam te in Lutman RM 200 hi ding a, May 1 ni-in min sazian tawpni ding hipah hi. May 1 ni-in Group khenna zong kinei pah ding hi. Kimawlni ding pen May 8 hi ding hi.\nA thumna— RM 500 leh Medal kipia ding hi.\nVolley Ball kidem ding ni pen 08 May 2017(Monday)ni hiding hi.Tua ahihmanin sum na mawkbeisak sang ih muh kholh theih loh Ih mailam ding kikhual kawmsa in RHB Insurance leh ZSM Genvai te limtak ngaihsun in. Kuamah kiang leitawi lo/Pawlpi, khua leh tui buaisak loin, ei leh ei I hih theih nang a hun om lai in kikhual ciat ni.\nNAMSIA ZA KI LEI THEI :: Na innkhan sungah namsia tamin zan nuamtak in ihmu thei loin na om kha hiam? Tua dan in namsia twah a buai den I om leh tua buaina pan hong dai sak ding Namsia za a vui te zong ZAM zum ah kilei thei ta hi. Thoh khat ciangin RM15 tawh deih zahzah kilei thei ding hi.\nWELCOME TO ZAM :: Kawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Associati -on of Malaysia(ZAM) zum ah nong hawh/pha hamtang na ding un itna lianpi tawh kong zawn uh hi.\n1. Sawm Hau Mung 11. Don Deih Kim\n2. Zam Lam Thang 12. Thang Min Lian\n3. Esther Kim Nu 13. Gin Khan Uk\n4. Robert Thang Sian Langh 14. Hau Lawh Lun\n5. Cin Lam Mung 15. Nang Kaih Mung\n6. Kap Gel Thang 16. Mang Lian Pau\n7. Mang Pi 17. Mang Kim Mung\n8. Mang Lian Pau 18. Langh Ngaih Hau\n9. Cing San Lun 19. Khup Cin Tung\n10. Hau Lian Thang\nNA BANK CARD UH HONG LA UN\n1. John Thang Sawm Mung\n3. Zom Dim\n2. Go Thawn Khai\n1. Do Sian Piang(Tuitangzang) Kajang thong ah\nThongkia te theih huai\nHong kiman in lockup na tun khit ciangin Mahkahmah hong pai pih leh kawlgam ciah nuam ing cipah lecin thonginn sung ah sawt omlo tuam ding hi teh.\n1. Suan Tuang(Laatui) Putrajaya pan Batuarang UN te cina koihna ah vapuak\n2. Niang Deih Lun(Tuicinlui) HKL\n3. Thang Sian Mang(Lailui) HKL\n4. Sian Khaw Cing(Tuitum) HKL\nZAM MEMBER TE A DING NASEP :: ZAM member te a ding nasep tuamtuam om hi. Nasep leh Zato lam tawh kisai Contact : Sia Khuppi 016 3838 014\n1. Zam Khan Suan(Suangphei) RM50\n2. Thang Khen Mang(Lalta) RM50\nPrevious: Khuak hoih sang hanciamna hoihzaw ~ Pau Do Lian\nNext: Poland gamah meileng khatin Truck mawtawpi phukha, mi 19 liam ~ ZD


url: =Aung San Suu Kyi in kunza leh zanah te zatlohding hanthawn :: ZOMI DAILY\nposted on 14 September 2017 at 2:38 pm Lomkholna: Health, Myanmar, News, Sawltak\nMyanmar State Counselor Daw Aung San Suu Kyi in Kawlgam mipi te tungah kunza khailohding, neklohding genkhia cih Irrawaddy pan kiza hi. Kawlgammi 7 Million sangin atamzaw in kunza leh zanah, zateh neden uh cimawk hi.\nTuabang in kunza leh zanah nekna hangin kumsim in Kawlgam ah mi 60,000 ta bangin sihlawhden uhhi ci’n Aung San Suu Kyi in hihvai tawh kisai Media Campaign kibawlna ah Message khahkhia hi.\nKunza pen cidamna asusia mahmah khat hi a, gamsung mipi te’n hih ahoihlo gamtatna pen pelhsawm tekding hihang ci’n hanthawn hi.\nAung San Suu Kyi in Kawlgam ah State Counselor panmuntawh hong makaihcil akipan kunza neklohding Public Campaign kipansakpah hi.\nKawlgam State Counselor dinmun tawh khakhat asepkhit phetin “Anti-betel Policy” ci’n kunzanek khiaptheih nading in kithawipah hi.\nJune khasung inzong hih kunza nekvai tawh kisai in mipi te’n bangci muhhiam cih Online Poll khat kipan a, khuasung leh kumpi zuminn Government Office te ah kunza aki siatzakgawp zong khamcipsawm hi. Ahi zongin tuni ciangciang Official in koimah ah aki khamciplian omnailo hi.\nAdiakdiak in naupang kum 13 nuaisiah peuhmah kunza leh zanah te azat hetloh nadingin khuasung mipi te’nzong ma ihpankhopding cih Aung San Suu Kyi in Message sungah limgen phadiak hi.\nASEAN gamsung ah Myanmar pen kunza leh zanah “betel quid & tobacco” alimzat penpen gamkhat himawk hi. Tua ahih manin, hih kunza leh zanah zatloh nadingin “Anti-betel Campaign” pen Kawlgam khuapi mun 6 ahi Yangon, Mandalay, Magwe Region sungteng ah asawtlo in kibawlding cihi.\nMyanmar Ministry of Health and Sports paninzong tuabang in kunza leh zanah te zatna hangin bangteng siatna piangthei cihte mipite’n atheihding in Awareness bawlding cihi.\nTuabek thamlo kunza nekna hangin bangteng siatna piangthei cihte pen Kawlgamsung aom Cinema te ahzong kilaksak dinga, Myanmar Radio and Television (MRTV) leh Democratic Voice of Burma (DVB) cihbang Broadcaster te ahzong ki laksakding cihi.\nHihbang in mipi te cidamnading Awareness Campaign bawlnading in Public Health Foundation pan 250 Million Kyats (US$185,000) ki ngahkhin cihozng kiza hi.\nGamkhangto te ah zatep limlimzong akhamcip uh ahihi. Zanah “Tobacco” ihcihte lakah ih tuibuk muamte, ih zatep te zong akihel ahihi. Tuabek thamlo khaini, sahdah, zatep cihtezong zanah “Tobacco” vive mahtawh akibawl hi a, avekin ki dekzoleng ih kumpi te lungdamding a, ih pumpi zong cidam dinghi. Sawltak #zomidaily\nPrevious: Kuala Lumpur ah College sangnaupang numeikhat Grab Driver pa’n buansawm\nNext: Sangsiapi pa’n inndawl 17 pan atuahsawm sangnaupang honkhia


url: =Tulaai Leitung Thuthang Tuamtuam Updates July 2, 2015 :: ZOMI DAILY\nposted on 3 July 2015 at 3:09 pm Lomkholna: Khawmpau, Myanmar, News, World, Zomi\n• Leitungbup Zomi kheempeuh in haaibang ingak ngeungau ahi Global Zomi Idol animasa July 2, 2015 ni in Tulsa khuapi FGA Biak Inn pi ah nuamtak in kizo ta hi. Australia,Myanmar leh USA gam pan Lia le Taangpaal leh Pa te in thalawp tak in dem uhhi. Tuni peen Matpiabuang kisinbuang khat a kibawl ahihi. Ladem kheempeuh lak ah thukhenlam te singlaai aphawng phadiak khatbek om ci uhhi. Azom July 3,4, ni nitaak nai 7:30 sim in kizom to ding ci uhhi. fga.com/live.tv\n• Vietnam gaallaai a gaalkaaplui 2007-2012 dong Virginia state pan mipi teel palaaipi Mr Jim Webb kum 69 in US President 2016 kademding ci in July 2, 2015 ni in taangkokhia ta hi. Amah peen Democratic Party pan 2016 US President demding a 5 na hia Republican lampan bel 14 kigingsa sitset in om uhhi. US gam in kimakaihdan ahoih ikisam a adiak in gaalkaap lam,Thukhenna lam leh sum le paai zonnalam a masuan kician kisam ihihman in kongkithawi kuul ci hi.BBC\n• US gam thukan FBI te in July 4,2015 US gam suahtaakni phawkna pawi sung US gamsung ah Mi Ngongtat ten alauhuai ngongtatna bawlkha theiding ahihman mipi kidawmsiam ding in July 2, 2015 ni in taangkokhia uhhi.Mi lomdeuhna aomkha Zomi te pilvaangciat ni.FOX\n• Egypt gam Sinai mualtung a om Egypt gaalkaap phualpi akisimzawh nikhat July 2, 2015 ni in Egypt gaalkaap ten nasiatak in gaalbenna nei uha, migilo 23 thatlum zo ci in taangkokhia uhhi.VOA\n• Bangladesh gam Dhaka khuapi ah Asia gamsung avelding a al-Qaeda migilo te saw makaai nih leh anautaang 10 July 2, 2015 ni in Bangladesh thunei te in Kaman uhhi ci in taangkokhia uhhi.VOA\n• Nigeria gam khunglam Borno state Kukawa khua kiim teng ah Boko Haram migilo te baanluut in June 30 ni in mi 48 that uha, July 1,2015 ni in 97 that uh hi ci in Nigeria gam thunei te in July 2, 2015 ni in taangkokhia uhhi.BBC\n• September 11,2001 kum WTC Innpi khamul sau zialzual ten Vanleengtawh aphuut laaitak thalawptak a meiphelhding a ataaimasa peen Camelo Mercado kum 63 in Cash X100 kici khuttawh akiatciauciau te July 2,2015 ni cimphawng akiatciauciau leh $5million pauh hi. Amah peen 2001 kum apmeiphelhna pan tuapdamlohna tawh anasepna pan akhawl nasep neilo khat ahihi. Nasepna khat peuh ah citak tak in seem leeng agah omveve. CNN\n• Philippine gam Ormoc khuapi pan Tembaw khawlna pan akuankhia mi 189 apua Tembaw pi khat July 2, 2015 ni adinkhiat zawh sawtlo khat in kilumlet a, mi 38 si in 134 kihonkhia man in mi 17 mangthang laai ci in Philippine gam Red Cross ten gen uhhi. Hih Tembaw tung ah USA gammi 3 kihel a akihonkhia te lak ah thum un kihel citciat uhhi.CNN\n• US Vanleeng hawlpalo Tuithe vanleeng ten Tunisia gammi IS migilo te makaaipi khat ahi Tariq bin Tahar al-Awni al-Harzi golum hi ci in Pentagon gaal phualpi pan July 2, 2015 ni in taangkokhia uhhi. Hih mihingpan peen IS te ading sumnasiak zonsak in gamdangpan gaalkaap ahonhon in kaihkhopsak ci hi.CNN\nPrevious: ZCD te maaban leh sepnate\nNext: Khang Khat Nun Na


url: =Isaiah 47 | Siantongluan\nNungak a bang Babylon aw, hong paisuk in la, leivui lakah tu in. Nungak a bang Khaldea aw, tokhom omlohna leilakah hong tusuk in! Bang hang hiam cih leh nang pen a moi milmel, a ngeek dikdek, hong kici nawnlo ding hi.\nAn gawina suangte hei in la, an gawi in. Na kikhuhna puan lakhia in la, na nik na puan suahin gunte kantan in.\nNa selsim teng kilang ding a, na zumhuaina teng kimu ding hi. Keimah in kong thukkik ding a, kuamah ka zah kei ding hi.\nIsrael-te Siangtho Pa in eite hong suaktasak a, ama min pen Vanglian Topa ahi hi.\nBabylon aw, gamdai takin tu in la, khuamialna sungah pai in; bang hang hiam cih leh nang pen kumpi gamte tonu, hong kici nawnlo ding hi.\nKa mite tungah ka heh a, ka luah gamh ka ninsak hi. Nangma khutsungah amaute kong pia a, nangmah in amaute na hehpih bawl kei hi. A khangham mite nangawn na ngong bawl mahmah hi.\nNangmah in, "Tonu ka hi tawntung ding hi," ci na hih manin hih thute na lungsimah koihloin, a thumongte zong na phawkkha kei hi.\nTua ahih ciangin tu-in, a nuam bek a ut, lungmuang takin a tu hithiat, na lungsimah, "Keimah hing, kei simloh midang om kei; meigongin om ngei kei ning, ta-khuai cih zong sin kei ning," a ci khuapi aw, hih thu za in:\nAisan siamnate leh mibum siamna vang lianpi na neih hangin ta khuaisuahna leh meigonna, hih thu nihte thakhat thu-in ni khat sungin a kicing takin nangma tungah hong tung veve ding hi.\nNa gitlohna-ah nang na lungmuang a, "Kuamah in kei hong mu kei hi," na ci hi. Na pilna leh na theihnate in lam hong pialsak a, na lungsim sungah, "Keimah hing, kei simloh midang om kei," na ci hi.\nAhih hangin nangmah in na beisak theihloh lungkhamna na tungah hong tung ding a, nangmah in maisakna na ngah theihloh gimna nang tungah hong tung ding hi. A thu na theih hetloh siatna na tungah hong tungvat ding hi.\nNa neulai-a kipan na sep na mibumna leh na aisannate-ah kiptakin om in. Phattuamna na ngah khading a, mite na lausakzo khading hi.\nNang tungah a hong kilak thu tampite hangin na gim hi. Vantungte a sehin khenin, aksite en a, khadet simin nang tunga thupiang ding a hong genkhol mite tu-in dingsak in la, nangmah kihonsak in.\nEn in, amaute pen buhkung tawh kibang uh a, mei in amaute kangtum hi. Meikuang vangliatna panin amau leh amau kihontawm theilo uh hi. Hih pen khua lumna ding mei-am hilo a, awi ding mei zong hilo hi.\nNang tawh na a semkhawm, na neu lai-a kipan nang tawh na a semkhawmte tungah hih thute hong tung ding hi. Amaute pen amau tum ciatah zauvak uh a, nang a hong hon ding kuamah omlo hi.


url: =Muslim Khatin Jesu a muhna pan Kikhel\nTurkey gam pan Muslim biakna zui Mr. Ali Pektas pen leitungbup Muslim biakna phualpi Saudi Arabia gam Mecca khuapi ah Muhammed pasian bia dingin a paina pan Topa Jesu mu ahih manin a ciah kik ciangin a innkuanpih ten lamdang sa mahmah uh hi. Tua zawh a sawt loin Jesu tawh a kimuhna lungdamna (Gospel) thu pulak/ genkhia dingin pai kawikawi in, Jerusalem khuapi a om Khristian biakinnpi khat zongah Crusade nasiatak bawl ci hi. Amah in a thugenna ah "Jerusalem ka hawhna pen Abraham tate (Israel mite te leh Arab mite) pumkhat suah kikna ding veiina le deihna bulpi hi " ci-in gen hi.\nMr. Ali Pektas pen Jesu amuh (Khristian ) a suah ma-in, zudawn den (Zulung vei) khat ahih man Zusawnna pan a kikhelna ding ngimna tawh innkuanpihte le alawmte in Mecca ah Haja (pasian) kiangah thungetsak le dam ding cih upna tawh a paisak uh ahi hi. Hih Mecca khuapi pen Saudi Arabia gamah zu a kizat vetlohna mun a hi hi. Tua mun a tun ciangin, nasiatak thungen in kiko thapai a, “pasian aw hong huh in”, a cih leh a ihmut suak lua mahmah ahih manin, a mengmet le amang sungah Jesu kilang tua mipa lawng in " Kei nong up leh hih mun pan kihem in "! ci-in genkhia ci hi. A zingsang ciangin akisil leh a awm tungah leivui tawh kibang khutpeek ma khat mu ci hi. Hajji pan a ciah ciangin a tuah khak thu teng a innkuanpih te tungah gen a, “ Mecca ah Jesu in kei hong man ta hi”, ci hi.\nAzi leh a tate maiah khuk dinin kap ziahziah a, ka mawhna hong mai sak un ci-in thum hi. Ahi zong kum thum sung bang LST neilo hi. A kum sagihna ciangin Turkish mi Tapidaw khat mu hi. Hih pa in Pawlpi khat phut khia a, Pasian mi muanhuai lianpiI khat suak in, Turkish gam ni suahna lam a pawlpi om te vaan ding in tavuan kipia ta hi. Jerusalem a om Cross Road Khristin pawlpite panpihna tawh Arab leh Christian, Middle East sunga om (Arab and Christian)te khempeuh kilemna ding Jesu bek hi ci-in hangsan takin taangko khia ziahziah hi. Abeisa in Muslim mi tampi takin a mang sungpan Jesu mu thei zel uh a, cinate in damna ngah in, a haksatnate pan gualzawhna ngah uh ahihman in hihpa tungtawn in Muslim tampi Christian suak uh cih kiza hi.\nRef: Sia Thang Hum / Zomimc groups


url: =Najib innsung panin vanmanpha leh sumlom honpikhat ki matkhiatsak :: ZOMI DAILY\nposted on 18 May 2018 at 9:11 am Lomkholna: Malaysia, News, Sawltak, World\nMalaysia, Bukit Bintang aom Najib ii omna innkhatmah ahi Pavilion Residence ah zannitak in Police te’n buluhkik leuleu uh cih NST pan kiza hi. theStar te pulakna ah Najib ii neihsa Condo (Condominium) 3 takah buluhna akinei ci a, vanmanpha, suangmanpha Luxury Goods, Jewellery leh sum bekbek iptampitak kimankhia cihi.\nPolice Raid akibawlna panin sumbekbek akikoihna ip 72 ki mankhia in, tuaban ah Designer Handbag akikoihna Box 284 ki matkhiatsak hi. Vanmanpha leh sum akimankhia pen tamlua mahmah in, amanzah dingzong kisehthei nailo ciliang hi.\nBukit Aman’s Commercial Crime Investigation Department (CCID) director Datuk Seri Amar Singh in agenkhiatna ah hih vanmanpha leh sum akimatsakna ahangpen Wednesday ni in akipankhia Operation tawh kizom in akimankhia hi ci’n genkhia hi. Hih akimatsak vante pen 1Malaysia Development Bhd (1MDB) kici sum guknekna tawh kizom in aki matsak ahihi.\nAbeisa Wednesday ni akipan Kuala Lumpur leh Putrajaya sung aom Najib tawh kizopna anei mun 6 takah Police Search kibawl kawikawi hi. Tuabangin Police Search akibawlna ah abeisa in Najib nasepna Prime Minister’s Office, abeisa PM aseplai in aomna Official Residence leh Najib tawh kizopna aom Private Residence mun 4, akigawm in mun 6 ah Police Search neikawikawi uhhi.\nVideo: Police were spotted carrying out dozens of orange boxes from Datuk Seri Najib Tun Razak’s apartment in Pavilion KL on Friday morning. Bukit Aman Commercial Crime Investigations Department director Comm Datuk Seri Amar Singh said police seized 284 boxes of branded bags and 72 bags filled with luxury items and cash of various denominations.\nZanni in vanmanpha leh sumlom akimatna pen Pavillion Residences Apartment aom innkhat panbek hipanlai hi. Aki matkhiatsak tepen tamlua mahmah in, Truck mawtawpi tawh kinawnkhia ziahziah hi. Amanzahding kituatthei nailo a, mundang te ahzong hihbangdan in Police Raid kibawl khathei laiding hi ci’n CID Director in genkhia hi.\nAbeisa Wednesday ni akipan Jalan Langgak Duta aom Najib innsung ah Police Search akipan hi a, tuahangin Najib te innkuan in lungsim natna “Mental Distress” ngah uhhi ci’n Najib ii Lawyer in genkhia hi. Ahi zongin CID Director in adawnkikna ah Najib te innkuan pen bangmah bawlsiatna, nopmawh asaknading gawtbawlna omlo hi. Ka Officer te uhpen Professional vive hi a, anasep uh Professional takin sem uhhi ci’n dawngkik hi.\nNST te pulakna ah Jalan Raja Chulan aom Pavilion Residents panin zankim 12:15am hunpawl in Police te’n vanhonkhat nawnkhia ziahziah uh cihi. Tua vante lakah sumsimna “Money Counting Machine” khatzong kihelding ci uhhi. Najib ii abeisa gamtatna 1MDB vaipen tulaitak hoihtak in aki kanciansan laitak hi a, tua Result tungtawn in Najib pen thong akiatleh akiatlohding ki khentatding hi ci’n Dr. Mahathir in genkhia hi. Naih dekdekleh kilawmta hi. Sawltak #zomidaily\nPrevious: Tulaai Leitung thuthang tuamtuam te May 17, 2018\nNext: Dr. Mahathir in khedap RM11.99 manbek bulh ci’n ki limgen mahmah


url: =I minam sungah mipil khat ahih banah Kawlgambup Bible Society ah General Secretary dinmun ah Pasian in hong lapsang sak leh, minam bupin ih angtanpih mahmah Rev. Khoi Lam Thang pen pianna Zogam panin Malaysia gamah 20 November 2013 Wednesday ni ong tung a, Nov. 25, 2013 ni zingsang nai sawm le alang hunin pianna gam zuanin ong ciahsan khinta hi. Nov. 24, 2013 Sunday 9:30 PM - 12:00 PM dong ama' tunna Hotel Room sungah itna Kam kikum khawmin dotna le dawnna tampitak ka kinei uh a, ong gen thute manpha kasa mahmah hi. Video zong hoihtak ka kizaih uh a, damin kong suah khia kik ding hi. Tuate' sungpa'n Pawlkhat hong hawmsawn ing. Anuai abang ahihi.\nRev. Khoi Lam Thang: Mi adingin bang mah gentham ding hikei e. Ahizongin Topa' thupha hi ci ing.\nHungpi: No' Khua panin mi minthang nangbek mah nahiam?\nRev. Khoi Lam Thang: Mite' gentak ding ka omloh uh hangin, Ko Khua pen Pasian in nam nih in thupha ong pia hi. Khat pen Sang-Sia sepna ah minphatna angah pawlkhat ki om in, khat pen Pasian nasepna lamah Pasian in ong zang in ka kimu uhi.\nRev. Khoi Lam Thang: Pasian hehpihna tawh Pa Hau Do Suan pen Kumpi in ong muansak mahmah khat hikha citciat in, Canada gamah Ambassador dinmun tawh nasem in om hi. Siapi Tuanno cih leh amanzong Piada nihsa pan hiciang atung hi'ng ongci hi.\nHungpi: Sia aw, Khangthak te' adingin online zatzia leh lai gelhzia pawlkhat nong hawmsawn thei diam?\nRev. Khoi Lam Thang: Double pen zat vet loh ding hoih pen hi. Ahizongin, "Inn leh Tuu" ah Cope Topa' bawlsa mah bangin kizang toto hi. Gentehna, Biakinn, Tuuno cih bangin Inn leh Tuu lian bek ah "double 'n' leh 'u' " kizang hi.\nRev. Khoi Lam Thang: Hyphen pen khiatna kilamdang sak "vowel" munte ah kizang bek hi. Gentehna, Amah agilna ahih manin, Zato ah ki-at hi.


url: =Tuhun Zomite leh Pilna ~ Gin Khan Mang :: ZOMI DAILY\nposted on 24 July 2014 at 11:14 am Lomkholna: Article, Education\nTuhun leitung khantohzia manlang mahmah aa khuavakzaha manlang kizopnate kinakzat mahmah hi. Leitung mongkhat pan mongkhat olnotakin kihothei bekhiloin melkimuthei cihzah donga pilna akikhangto hita hi.Tua ahih manin leitung pen khuatakhat (global village) naci ziauta uh hi. Hih banga Pilna khantohna pen Leitung mipilte’n tuihualpi thumin nakhen uh hi. Amasa khantohna Tuihualpi pen Kampau, lai (language) kiciana neihna naci uh hi. Anihna khantohna Tuihualpi pen tua ii Kampaute lai-in gelhthei leh, laikhetna tawhkhenin hawmkhiatna naci leuleu uh hi.\nAthumna khantohna Tuihualpi pen tuhun hi-in Computer zanga leitung munkhat pan munkhat melkimusa-in kiho, laikikhak, thuthangte tuletu in kizasak, kithei, kimu cih bangin nakhento diudeu uhhi. Adang khatin tuhun pen Pilna khang (Knowledge Age) na cilai uh hi. Tua banga leitung mipilte khenna namthum sungah Ei Zomi Ciimnuai ta Tedim kampaute bang dinmunah ki-om cihpen alung ngaihtuahhuai thu khat ahi hi. Tua banah Zomi Ciimnuai tate’n Pilna bangcih zon ding, leitung pilna amanlangtaka atai koicih delhhuai cihte lungphutna aom bangteng kawlgam, vaigam, saklehkhang, leh tuipigal aom sanggamte tungah anuai abangin kong luikhia hi.\nKawlgam suahtakkhit (1947-1985) sungin sangkah abeisa sang kitamzawdeuh naci uh hi. Khuagamla pipi Haiciin pekpan leh Tedimkiim tai 7,8 gamlatna panin pilna zong uh hi. Hostel ah ompah uh aa amau anguaiciatmah tawh amau huantawm uh ci hi. Mei-inn (lantern) zong neilo uh ahih manun meikhuatvakin nihlethum bang ki-umlinglengin agingloin laisimin hanciam uh cilai hi. Tuaban ah zanpuanlum zong neiloin Japan gallai a sakolpuan/kambal (comforter) te mulcilh-sapipi-in nihlethum bang lumkhawm uhci tanghial hi.\nPhalbi zanngial bang akisukkhak natebek luma, kiheiheileng khua hong vak theisam nacibek uha pilna zongci uh hi. Tuhun inzong ii gamsung nuntaak-khuasak ollohnaziak hang mahzonglah hikawmin hihmah abang pen Zomi Ciimnuaita Tedimmite sungah za-ah sawmsagih (70%) bang ki-omlai dinmun ahi hi. Tua bangin haksapipi mah aa pilna azon manun mipil kiciaptehna Luyechun thuapnih, thuapthum ngahtopah uh aa tuhun in ii zahtak leh muanlesuan makaite hong suakpah uh hi.\nTuhun in ahih leh pilna thupi kisa, kideih mahmah ta hi. Ahizongin pilna zonna ding nuntaak-khuasak hamsatnate hangin lungnuamtakin zongtheilo tampi ki-om hi. Tuaban ah sakah khangah, tuipigal ah kizinin sum kizongzaw hi. William Shakespeare in “If money goes before, all ways lie open, “dangka masuan peuhleng makhempeuh vangkhin hi” acih pen kisangtheizaw hong suakmawk hi. Banghanghiam cihleh hihpen ii gamsung nuntaakna ii huzap haksatna tampite hang zong ahi hi.\nSangsum dontam banah sangsiate’n khasumkhamlo ahih manin tuition, border hong uh aa tua munah akahzote bekin laithei zawdeuh uh hi. Tuate huhau in pilna sangin sumdeihna hong khangzawsak mawk hi. Napoleon Bonaparte in “The word ‘impossible’ comes from the fools mouth,” ‘hizokei’ cihkam malpen mihaite kampan hong paikhia hi, naci hi. Hih kammal pen ei Zomi Ciimnuaita Tedim kampaute’n nuntakpihhuai mahmah hi. I biak Sianmang in zong misila ding aa ahong siam hituanlo hihang. Hanciam peuhleng milian, mipilleh kumpi suakthei ding a zong hongsiam hi.\nRev. Gin Khan Mang\nPrevious: ZIUSA Genvai: Mithak sanna July sung ni (7) bek omlai\nNext: Cimphawng kipuah kawm


url: =CS 4: Pasian Le Satan Kikal aa Kilehngat Gamtatziate - Zomi Adventist Innkuan\nCS 4: Pasian Le Satan Kikal aa Kilehngat Gamtatziate24(The Conflicting Principles of Christ And Satan)\nLeitung mihingte in alian mahmah Pasian’ innkuanpih ihi hi. Khat-le-khat i ki-it ding le, i kizahtak ding, hong Piangsak-pa’ ngimna ahi hi. Hauhna le nopsakna-ah a siangtho le ang-sung-khualna omlo lungsim kinei ding hi. Mi khempeuh in eimau angsung ding bek ngaihsut a i neih dingin Satan in hong ukcip ahih manin leitung in buaina, kitot kiselna, kidonate tawh kidim ta hi. Khat-le-khat kigal neih ta hi.\nEi nopsak nading zonna in pawlpi sungah kikhenna piang-sak in, sianthona omlo ahih manin kiliat-sakna lungsim tawh kidim hi. Angsung ding bek ngaihsutna in Jesu tawh kibatna siasak a, ei-le-ei bek ki-itna khang sak hi. Thumaan-na pan pai-khia ta hi. “Vantung a om na Pa uh a siantho mah bangin note zong na siangtho un.” Jesu in ci hi. Ei-le-ei ki-itna pan Pasian deih hoihna kimu lo hi.\nPasian in hong itna hong lak dingin Jesu hih leitungah hong sawl hi. Topa Jesu’ nungzuite in Topa’ hong pat khiat nasep kizom in sem uh hi. Eite khat-le-khat hanciam takin ki-huh in tha kipia ni. Midangte’ nopsak nading hanciamna in a maan nopsakna i muh khiatna lampi ahi hi. Pasian le mi dangte i itna in, i lunggulh nate a kilangpan-na hi tuan lo hi. 25Angsung khualna a neilo mi in lungnopna kicing ngah zaw ding hi. Banghang hiam cihleh Pasian in ama aading a gelna a kicingsak hi. Pasian’ itna taktak ama sungah lut ahih manin amaan lungnopna lianpi angah ahi hi. Pasian piak nuntakna in ama aadingin siangtho in manpha hi. Pasian in midang huh theih nading thupia hi.\nA Kikim Lo Kidemna (An Unequal Contest)\nAngsung bek theihna in mihing lungsim a zo thei a thahat pen ahi hi. Lungsim galdona i lang-khat ah thukhualna le a langkhat ah lunggulhna in a kikim lo kidemna ahi hi. Ei aa ding bek zonna in lunggulhna-ah a thahatpen hi a, itna le na hoih sepsak nopna lungsim in khat veivei a thanempen hi-thei hi. Hoihlohna in a tawntungin gualzo thei hi. Tua ahih manin eite in Pasian’ gam aading nasem in piakkhiatna i neih ciangin lunggulhna in hong ukcip leh lauhuai mahmah ding hi.\nMi hehpih theihna lungsim i neih ciangin piakkhiatna le nasepna in hong zui hi. Lungsim thalawpna i neih loh ciangin piakkhiatna le sepkhiatna kinei zolo hi. Hih banga i gamtatna in lauhuai mahmah hi.\nPiakkhiat nasepna-ah, mite i hehpihna thu a tellohzia le a kipiakhia vante a mot zatna i muh ciangin deihsakna lungsim le piakkhiat nopna lungsim bei thei hi. Ei Christian-te in Gumpa’ hong kipiakna ei aading a hong thuak- nate limtak ngaihsun in a kilawm in gamta ni. (R&H, Dec. 7, 1886).\nJesu Christ Hong Hilh A Lamdangte (The Keynote of Christ Teaching)\nA nuntakna hong piakna in hong thuhilhna ah a lamdang, a nasia penpen ahi hi. Khat veivei thu-um mite in hih thu aana bangin ngaihsun kha uhhi. Midangte’ suahtak nading, ang sungkhual hoih-lohna thu a teltheih nadingun Topa’ hong gen-zia mah a i gen ding ahi hi. Topa Jesu in hih leitung ah a nuntak sungin piakkhiat nasep nasia takin sem hi. Topa in lungdamna thu i vangliatna maantak in teci lak hi. Mawhna nialna hanga Topa tawh gim athuak khawm kha khempeuh, Topa’ 26nasem khempeuh, midangte’ hamphat nadinga a kipia khia khempeuh, Topa in tawntung thumaan-na letsong piak dingin kamciam hi. Topa’ nuntak zia le nasepzia lakkhia i hih manin Topa’ lungsim a silhte ihi hi. I nuntak sungin midangte’ aading Topa mah tawh ki pumpiak a, asem ihih manin mai lam nuntakna-ah zong Topa mah tawh tawntung vangliatna sungah i lut ding hi. (R&H, Sept. 28, 1911).\nAngsung Khual Thaman (The Fruits of Selfishness)\nAngsung-khualna lungsim i ukcipna a thuak khempeuhte’ tungah a lamdang gamtatna kimukhia ahih manin, vantung laibu sungah Pasian thei lote tawh a kibangin kiciamteh ding hi. Tua bang mite pen guta, mi zahko, mi simmawhte le aana tawh a sut theite mah tawh kibang hi a, tuabang mite in Pasian gam luahlo ding uh hi, Topa in ci hi. “Thu maan lo mi in ama deih bangin kiphasak thei hi. A huaiham mi in Pasian hemkhia in thusim nawn lo hi.” Hazatna in a tawntung in nahoih bawlnopna Christian lungsim tawh kilehngat hi. Angsung ‘bek zonna in mawhpuak awlmawh lohna in kilang a, Pasian’ gam-zai nadinga nasep nading a ki-ap silpiakte zat lohna ahi hi. (R&H, Dec. 1, 1986).\nPasian Zahtakna Bei (Death of All Piety)\nTopa Jesu pen i et-teh ding ahi hi. Topa in a nuntakna eite aadingin biakpiakna ganno in hong zang a, eite in zong midangte’ aadingin i zat ding Topa’n hong ngen hi. I lungsim sunga Satan hong guan angsung-khualna pen hih bangzia tawh kilakhia thei hi. Hih angsung khualna lungsim in i Pasian zahtakna khempeuh beisak hi. Pasian i itna le midangte i itna i lahna bekin gualzawhna hong pia thei hi. Topa Jesu in angsung bek ngaihsunte kuamah van-gam lutsak lo ding hi. Hazatna, enna lungsim a nei khempeuh kep kongkhak kan in pai thei lo ding hi. Hazatna khempeuh in upkhialhna ahi hi. (R&H, July 11, 1899).\nPrev post Huihpi Nung Ding Kiging In\nNext post Pasian’ Thukhennate


url: =Brazil Olympic ciangin meilah tawiding Refugee khat kizangding :: ZOMI DAILY\nposted on 1 February 2016 at 9:49 pm Lomkholna: News, Refugee, Sawltak, World\nTukum 2016 kum Olympic Games kimawl ciangin meilahpi Torch a deding lakah Refugee khatzong kihel hi ci’n Thursday ni in International Olympic Committee in genkhia hi. Tukum 2016 kum Olympic Games kimawl nading pen Brazil gam ii khuapi minthang mahmahkhat ahi Rio de Janeiro khua ah aki bawlding ahihi.\nTua Rio de Janeiro khuapi ah Olympics pawipi ciangin akivakding meikuang Flame pipen Greece khuapi Athens panin mei kidesa in hongki puading hi a, Greece gamsung aom Refugee Camp khatzong nawksakding uh cihi.\nTua Olympic meikuangpi pen April 21 ni in Greece gamah kivakding a, tuazawh ni 12 khitciang in South American gam aom Brazil gam zuanin hongki paipihding hi. Brazil gamsung ah May 03 ni ciangin tungpanding cihi.\nGreece gampen abeisa hunsung in Refugee micimawh galtai te tampitak in belhbuk in nazangthei uh a, adiakdiak in Syria, Iraq leh Afghanistan gamte panin gambeel tampitak in Greece gam nazuan uhhi. Nungkumsung bekbek inzong Europe gamsung teng ah Refugee mi Million khat valbang lutding in ki ciamteh hi.\nTua ahih manin Greece gam panin Olympic meikuangpi akipuak ciangin Refugee Camp ki nawksakding a, tuabek thamlo Refugee gambeel mi khatzong meikuang meilah tawiding in kizangding hi ci’n Olympic makai te’n genkhia uhhi.\nHihbang in Olympic meilah atawiding in Refugee khat azatsawmna ahang ahihleh leitung Refugee gambel te vaipen leitungbup in atheih nading leh alunglutpih nading uh cih ngimna ahihi. ZD Sawltak #zomidaily\nPrevious: Nu leh Pa’ kiangpan Laikhak – 1\nNext: US gamsung khualzinna pawlkhat – 31\nLungdambawl Thu laigil – 7 & 8 ~ Khaibawi


url: =Kawlpi ah Kum 20 Khit Guahtui Tampen\nTukum pen kum dang sangin guahtui tam zaw dingin kiciamteh a, leitung mun tuamtuam ah tuikhang, memcipna hangin mihing tampi sihna le inn le lo tampi kisiacip hi. Tua bang kawm kalah Kawlgam sung le Zogam nangawn ah guahtam luatna hangin, mihing tuikhang i taih asi le inn le lo suplawh mi tampi om khin hi. Nung nipi sung September28-29,2013 ninih sung Kawlpi ah um le beel abuak bangin, sun le zan tatsat loin guahzu ziahziah ahih manin, Kawlpi khua sung Hawk guam khempeuh tuikhang in let zihziah ahih manin, kum 20 sungah a nasiapen dingin kigen hi.\nA diakin Leipi lui nasiatak khang ahih manin Seihkantha Lei zong sehthum suah sehkhat (1/3) tui in paipih banah akiang a inn 5 kim zong taimang (paipih) in atamzaw Zomi inn vive ci hi. Tua banah leipi luidung suk ateeng mite buai mahmah uh a, guahzu lakpi mahah inn kiphelphel tawh tui taihtaih tawh cih bangin khasiat huai mahmah cih kiza hi. Tua bek hilo-in Paangpi veeng le Tuitum veeng lam luigei a teeng Zomi inn khat zong Tuikhang in nawt sia mang ahih manin inn singte le vante hemkhia man uh ci hi.\nTua banah September 29,(Sunday) ni sun lam tuikhanpi hun sung mahin Tahan A.G pawlpimi Nupi khat zong tui-in tai in hong nusia pah ci hi. Tua nupi pen Motor Cycle tawh numei khatin a nungah a tuansak (Teen) hi-in, Tuikhang a kantan laitak un amah leh amah Motor Cycle tung pan kia khia ahih manin, tui in paipih pah a, tawlpi khat tui-in a taih khit ciangin akhang lam diakah asisa in a luang kimu cih kiza hi. Tua nupi pen apasal om nawnlo a tate nangawn asi khin hi sawnsawn in, amah bek a damlai sunsun cih Pa Vial Khan Do (a) Dopu (President of ZOFA), in gen ci hi. Hih Kawlpi tuikhangna hangin asi amangte banah tuahsiate khempeuh ading thungetna le panpih theihna lampi tuamtuam tawh huh ciat ding hi hang.\nPeter Khampu & Rev. Thang Khan Khai (Tongsan Reporter, Kawlpi)


url: =Thuthak Tomkimcing 15 Sep 2014 :: ZOMI DAILY\nposted on 16 September 2014 at 6:58 am Lomkholna: Hauthang, Myanmar, News, World, Zomi\nA. Myanmar Police Kum 50 cin Hakha ah’ sisan hopna nei.\n2010 Myanmar gambup kiteel pi napan mipi teel Tangmi palai MP akua mah tek a party panmun uh tawh nitumtum lel uh a, Tunidong Tedim, Tonzang, Cikha gamsungah MP te in kum li huam sungah gam leh nam ading mipi noptuam na asep taktak uh mipi ading in akilang veva kua mah in agen ding theinailo uh hi. Thunei kumpi USDP party pan in vaihawm na bek themthem akilang kimubek hi’ mipi in ci uhhi. MP te Khualzin, Meeting pai ci thei zel uh hi. Meeting ah banghiam thukikup cih kidong leh’ agen ding uh omlo kicihi. Mee kiteel ding hun lai in mipi kai khawm khawm napi MP ngahzawh muh hak mahmah uh mipi tawh kihona tawm mahmah cih kiza hi.\nPrevious: Mipil Galileo tangthu – Part 1\nNext: Ka Laisimna Lampi ~ Dr. Pum Khan Pau


url: =Kumthak ah Ngaihsutna thak tawh i kalsuan diam? Agelh ~ Hau Za Cin - Laibu Saal\nHome > Thuluui/Articles > Kumthak ah Ngaihsutna thak tawh i kalsuan diam? Agelh ~ Hau Za Cin\nKumthak ah Ngaihsutna thak tawh i kalsuan diam? Agelh ~ Hau Za Cin\nKumthak ah Ngaihsutna thak tawh i kalsuan diam?\nAgelh ~ Hau Za Cin\nKumthak hong mu sak Topa min phat in na khut taklam kong len uh hi. 'Uh hi' hi nai kei ei, ka at khialh hi, 'hi' bek ding hi phot ei. Sorry.\nKumthak ah ngaihsutna thak tawh kalsuan dingin hanciam kik leng, kumluia i kalsuanna te maban zomto in kumthak ah kalsangzaw suan in mabung dih ni. Bang teng tawh kalsuan kipan ding ihi hiam? A tuamtuam ngaihsutna leh deihna, hanciamna om tham inteh, pawlkhat kikum leng ahi thei tam:\n1.Pilna sinna ah kalkhat behlap ding hi:\nTu ciangciang ah pilna sinna pen eima gampua kan in kihanciam nailo hi. Eima tenna gamsungah zong i kisap zah pilna kingah thei ahih man hi thei kha inteh. Vanzat kicingzaw gamte lunggulhna om nailo hi kha ding hi. Tu kumthak ah gamdang zong pilna zonna dingin i ngaihsut, i hanciam dingin hoihsa ing. Degree course sangin professional course lam uang bawl saan leeng cih ngaihsun ing.\n2. Rellu mu leh mulo:\nDr. G. Buhril in Guwahati ah a sep laiin Shillong hong zinciang Lenlai Magzine hong pua zel a, ka sim nainai zel uh hi. Lenlai Magazine ah a tuang tawntung khat pen - Rellu mu leh mulo (Meileng tuang leh tuang ngeilo cihna, Galkap leh Palik cihnopna hi) kinialsak den hi. Galkapte in palikte "No meileng tuang kha ngeilo" ciin ko uh a, Palikte in galkapte inzong dawng kik in, kuamah ki thusimlo tuak uh hi. Khualzin leh zin lo, khuamu leh mulo genna hi. Khualzin khia in mi gam mi lei zong muhpih ding, pilna behlap ding acihna hi.\nTua lungsim pua in, tu kumthak ah gamdang zin leh zin lo, foreign pai leh pailo cih bangin (kei pai ing cihna hilo) i sangnaupangte, khangnote pattah leeng, tawsawn in hilh leng bang aci tam (gamdang ah sangkah dingin ki pattah ta ding). Delhi khawngah Education Fair gamdang University te in a neih ciang Zomite zong limtak in thupi sim leng, gamdang pai theihna chance tampi om hi cih phawk kik leng cih ka deihna hi.\n3. I nek leh dawn khek ngai:\nCi kik ni. Mi khat in anne dingin hong sam a, sa hong meh pih lo hi. Ka ngaihsut kik ciang sa pen ann hoihpen hilo hi cih ka phawk hi. Mi ann i nek pih leh zong ama pumpi cidamna dingin an hoih nek pih in, anpha nekpih leeng cih ka ngaihsun hi. A lim a al bek hilo in, anhoih thupi bawl leng cih ngaihsun ing. Sa meh, zasan thak meh, a gilkhatui cihte pawl khat veivei a zing a thai lam ciang nawngkai thei ahih manin tua ding mi i deih sakkhat in a thuak loh ding khualsak leeng!\n4. Christmas ciang zanhah nawn loh ding ki hanthawn leeng:\nNaupang Nipisang ah ka kahlaiin ka siapa in Christmas ciangin 'naupangte masi ciang zanhak ciat ding' ciin hong pulak hi. 'Aw' ciin khut kibenga, ki awng zuaizuai in lungdam in ka kiko zel uh hi. Christmas hong tun ciang 'zan hakte nek ding' - sa taangciim, buhman gaanhul, niangtui leh moh, aksa ciim,etc. cih bangin zanhah cianga hih ding program i guan pen ki hanthawn nawn kei leng a hoih tam. A hak nuam a om leh kikham theih bel hi kei, zanhak dingin kihanthawn tangtang kei leng.\n5. Hun kikhek kihilh zom leng:\nZomi te tenna leitung pen hong kikhek takpi ahih manin hih hun kikhel, khangthak hun akici ziauziau pen hun kikhek hi a, hih pen pawlpi makaite in pawlpi sungah kihilh zom leng. Lokho economy pan sum leh pai economy ah kilutto ahih manin hih hun kikhek a theisiam dingin Zogam kiutawng pen a om in zong a theihsiamna ding in a theite in i mite hilh zom to zeel lai leeng. Sum in no a keuh kei leh sum hilo a, hun kikhel ah i kalsuan siam pah kei leh i nungdelh kisam kha ding hi.\nGal aih ding om nawnlo, sa aih ding om nawnlo, tua bang hun in hong khengta a, pilna ki aita, hauhna ki aita, siamna ki ai hizaw ta a, tuate in min lian, min thupi hong phuak ding uh hita hi. Hih hun kikhel ah thauka sangin laikung ki thupi simzaw hi cih kihilh hilh tawpsan tuan kei leng. Khanglui hun ah naungek a pianciang temtawng kilensak hi, galman sa man hi ding deihna, thahat in gualzo ding deihna hi, tu lai ciang laikung kilensak masa pen ta hi. [ZONET sim tengin tua i theih hang singtang dawna i sanggamte in theikim nailo maithei hi]\n6. Gamvak, sa kap khawlsan ta leeng:\nA khawlsan tampi omta ni. Ahi zongin gamhoih nei lai, sa tamna gam ah sa kap pen thupi kisa a, nupi khat in 'ken pasal khempeuh sakhi man ding sa' a cih te hun kipelta hi. Sa kapkap, sisan tawh nekzong te hau taktak ngeilo kici hi. Tua manin i gamsunga sa omte hong nawngkaisak ahih kei buang leh cidam lungnuam in omsak in ihmu sak ni. Phawngphawng, delhdelh, thatthat nawn kei ni. Zogam kilawmna amau om hang hi.\nTua mah bangin i gamsunga sing hoih leh pak hoihte la in mi gamah zuak kei ni. Nature pen it in zuun zaw ni.\n7. Muanhuai ni:\nGamdanga pai a zin khia pawlkhat a nei, a nuamsa a om tei hangin a ne ciamciam mah om veve i hih manin kipanpih ki huai lailai leeng thupi sa ing. I nek muhna ding sepna ah kuhkal in i tungsiahte itna ngahna dingin zong muanhuai ni. Ei zong a tunglam pan vaihawm i hih ciang i nasem te muanhuai leh ki itsemsem ding in ka um hi. Tua mitsuang gige ni. A nuailam sang a tunglam tawldam zaw, meetzaw, lungnuam zaw tham ding in ka um hi.\nGen khialh sak khialh a om leh kimaisak ni.\nDr. Hau Za Cin Suante Draft - Zomi eLibrary Kumthak Ni Thupi Thuluui/Articles\nItem Reviewed: Kumthak ah Ngaihsutna thak tawh i kalsuan diam? Agelh ~ Hau Za Cin Description: Rating: 5 Reviewed By: Cinpu Zomi


url: =Lungnopna thusim :: ZOMI DAILY\nposted on 5 September 2014 at 9:42 am Lomkholna: Article, Zingsol\nMipawl khat neihlelam kicing in aneih uh hangin lungsim suakta lo mi tampi om hi.\nKa zakngei tangthu khat ah …\nPuteek khat in asihma in atapa sam in\n“Ka ta aw kei ka ci dam nawnlo ahihman in sawtvei hong ompih man nawnlo ding hing. Na mailam nuntakna ah lungnuam tak akantan zo dingin hong lam-en ing ei.”\n“Pa … nuntakna sungah kici om leng lungnopna kingah thei ding aihia hong gen ve?”\n“ Ka ta aw paikhia inla apualam aa midangte nuntakna te va en in. Amau te in lungnopna nangah nading lampi te hong gen ding uh hi.”\nPuteek pa asih khitteh atapa zong lungnopna zong dingin hong zinkhia hi. Asawtlo in gun gei khat hong tungin tua gun gei ah sakol tui dawn laitak khat amu hi. Tua sakol pen gawngin ah teek mahmah ta hi. Sakol in dong hi\n“tangvalno … nang kawh pai ding?”\n“Lungnopna zong ding. Koi lam om cih na theihleh hong gen ve?”\n“Hong gen ning …tangval aw … Kei pen ka neulai in lopa ngek bek ne in, tui siangtho dawn ding cih bek ka lungsim sung ah om hi. Sakol ankuang sung ah ka lu khumsuk leng ka kamsungah an abaihsa in hong tung hi. Nek ding le lup ding simloh bang mah ka ngaihsun ngei kei hi. Tua hun lai in leitung aa nuam asa pen khat in ka ki ngaihsun hi. Ahihang tu in ka teek ciangin mite in kei hong thusim nawnlo hi. Tua ahihman in tangvalno aw kong vaikhak nop ah na khangno lai in na khangno hun manpha takin zat siam in. Kei bang dan in na khangnona mawk bei sak kei in. Ei aading midangte in abaihsa takin hong vaihawm sakna te tungah nuamsa in zual kha kei in. Na khempeuh pen thatang, hansanna le cihtakna te tawh hanciam ding ahi hi. Midang te tung napiak ding lungnop te tawh ki lungkim sak in. Buaina tuamtuam te lau kei in. Tua hileh lungnopna in na khantawn hong zui ding hi.”\nTangvalno pa zong sakol tawh kikhen in akhualzin hong zom hi. Lampi ah gul khat tawh hong kituak in tua gul in\n“kawh pai ding na hiam tangvalno aw ..” ci in hong dong hi.\n“Lungnopna zong ding aci. A omna natheih leh nong gen ve”\n“Hong gen mah ning ei … Kei pen ka hakawm aa om ka gu te tawh kiphasak in ka om hi. Mi khempeuh in kei hong lau in kua mah kei sang akhauh zaw omlo aive ci in ka um kha ngei hi. Ahihang ka upmawh pen ka khial gige mawk hi. Ataktak in mihing te in kei pen thah ding zahdong aa hong mudah na hi mawk hi. Tua ahihciang aa mihing te ahih nak leh lau in ka kihem khia in ka bu den hi. Mihing te ii kam ah zong gu om hi. Na kammal te tawh midang te na sak nading pau kha kei in. Tua hileh na khansung in launa cih om nawnlo ding hi. Lau aa kibu cih zong om nawnlo ding hi. Tua hileh lungnopna na mu ding hi.”\nGul ii thugen angaih khit ciangin khangno pa in akhualzin hong zom leuleu hi. Hong pai … hong pai in munkhat atun ciang singdawn khat ah utong khat amu hi.\n“Kawh pai ding na tangvalno?”\n“Lungnopna zong ding aci … hong gen ve a omna natheih leh?”\n“ Aw … tangval … nang kong muhdan gimtuak hong sa si ing maw. Nong din khiat zawh sawtta hingel inteh maw. Na maitang tungah khua-ul te, na puante zong nin mang khinta, na lungsim zong gimtuak lua. Hi dan tawh lam pailai leteh na kituahpih te in lam hongpelh san ding hi. Hibang tawh na hileh lungnopna in zong nang hong pelh kha ngel ding hi. Hong gen ning … na lungsim sung hita leh na pumtung aa ninteng kising khia inla siangtho takin hong omdih in.Tua hileh nakiim napaam siangtho in hong etlawm ding hi. Tua hun ciang lungnopna nangkiang hong pai ding hi.\nKhangno pa in zong telpah lian in innlam zuan in hong tai vingveng hi. Lungnopna pen mun khempeuh ah zon kullo hi. Lungnopna pen mihing te lungtang sungah aomlam hong phawk kha ta hi. Lungnopna na deihleh amasa in nalungsim sung aa hoihloh nateng lakhia inla siangtho sak masa in tua hileh lungnopna in na nung hong zui ding hi.\nRef: He Yue Qing ii gelh Chicken soup for the soul laibu sung pan\nPrevious: Tulaai leitung Thuthang Tuamtuam Updates September 4, 2014\nNext: Joye Meyer in a hauhzia gen ~ Zomi Quavadis


url: =ISIS te alianpen nihna pa US Airstrike te’n kaplum :: ZOMI DAILY\nISIS te alianpen nihna pa US Airstrike te’n kaplum\nposted on 22 August 2015 at 8:21 am Lomkholna: News, Sawltak, World\nISIS No. 2 papen U.S. Airstrike te’n Iraq gamsung ah thatlupkhin uhhi ci’n White House in Friday ni in genkhia hi. Islamic State’s Second in Command pa minpen Hajji Mutazz hi a, Iraq gamsung Mosul acihna munah mawtaw tawh azinlaitak in August 18 ni in U.S. galvanleng in akaplum ahihi.\nHi No. 2 napa banah ISIS te ii Media Operative nasem ahi Abu Abdullah zong si cih kiza hi.\nHajji Mutazz pen ISIS sungah Senior Deputy panmun zong alenkhat hi a, ama naseppi pen ahihleh Iraq gam leh Syria gamsung tengah ISIS te zatding thauvui thuatang, apuakkhamthei Bomb van tuamtuam cihte anawn kawikawi ahihi.\nHih No. 2 napa sita ahih manin ISIS te nasepna ah adiakdiak in Finance, Media, Operation, Logistics cihte ah hamsatna tampi tuakding uhhi cihzong White House in Statement ah pulak khia hi.\nISIS te gamtatzia pen gengen kulnawnlo in ihzakzaksa leh ihtheihtheih ih muhmuhsa hi a, US kumpi inzong ahuat mahmahkhat ahihi. Iraq leh Syria gamsungteng ah mipi te nawngkaisak bekthamlo, adang muntuamtuam ahzong gamtat sialua mahmah uh ahih manin, United States leh akipawlpih Coalition Parters te’n hih ISIS Group te buluhcipding cihzong Statement sungah pulak uhhi.\nHajji Mutazz pen Iraqi National hi cihzong Pentagon Spokesman Jeff Davis in Friday ni in genkhia hi. ZD Sawltak\nPrevious: Minamvai Holimna Thupuak ~ by Zomi Nashville TN USA\nNext: ZYA nasep pulakna (21 August 2015)


url: =Global Buanli Family: Tulaai Leitung Thuthang Tuamtuam updates August 10,2010\nTulaai Leitung Thuthang Tuamtuam updates August 10,2010\nTulaai Leitung Thuthang tuamtuam Updates August 10, 2013\n· Kawlgambup Sangnaupang Democracy gaalkaap ahi ABSDF te leh Kawlgam kumpi kilemna bawlpawl Pithawngsuh ciang kilemnading thukikupkhopna Yangon Kilemna innpi ah 8/10/13 ni in bawlthei uh a thukimna nam 12 suaikaaithei uhhi.\n· Kawlgam sung Rakhaing state Sittwe khuapi nitumna lam a om Refugee camp khat ah camp cing palikte leh refugee te buai a palikten thautawh kaap ahihman in mi 4 8/9/13 ni in liam in tua 4 sungpan 1 9/10/13 ni in si ahihman in mipi sosemsem hi.\n· UN pan human rights tawh kisai kawlgam palaaipi Tomás Ojea Quintana a 7 veina kawlgam asawtlo in zinkik ta ding a adiak in Rakhaing,Kachin,Karen leh Chin state te zinkawikawi in Chin state sung ah biakna hang a minam kideidanna te vakankhiading hi ci inYangon UN zumpi ten 8/10/13 ni in genkhia uhhi.\n· Spain leh French gam ah USA gam leh Europe gam ah peem simding a kithawi China gammi 75 8/10/13 ni in kimankhia hi ci in kumpi thuneite in taangkokhia uhhi. Hih khualal simding mite peen angimna uh atunnading un Puaisa te tung ah mikhat $66,000 tabang pia uh hi ci hi.\n· Indonesia gam East Nusa Tenggara province, Maurole district sung a om Mount Rokatenda ah meimual 8/10/13 ni zingsang in puakkham in naupang 2 leh ulian 4 si hi. Nitaaklam ah zong puakkhamkikding hi ci in Indonesia kumpiten pulaak uhhi.\n· Syria kumpi te in vanlamtawh Turkey gamgidungteng 8/10/13 ni zanthapaai zial uh ahihman in atawmpeen mi 20 si hi ci in Kumpi langpangte in taangkokhia uhhi. Syria gam tualgaal hang in tuniciang misi 100,000 vaalta ci in Red Cross te in taangkokhia uhhi.\n· Afghanistan gam khuapi Kabul ah 8/10/13 ni in guahtamlua in tuikhang ahihman in mi 13 si hi ciin Kabul Police Chief Mohammad Ayoub Salangi in 8/10/13 ni in genkhia hi.\n· USA gam Manitou Springs, Colorado state ah 8/9/13 ni in guahtamluatna hang in tuikhang in mi 1 si a 3 mangthang hi ci in Palikte in 8/10/13 ni in taangkokhia uhhi.\n· Morocco gam i King Mohammed VI khualzinna ah acingding a kithawi kumpicing mimuanhuai te tuanna Bus pi khat 8/10/13 ni in lam etlohpi in kibung in mi 16 si in 40 liam ci in Morocco thuneite in genkhia uhhi.\n· Leitung bup a hand phone company minthang mahmah phadiak nihte ahi Apple leh Samsung te in abeisa 2011 kumpan company khat leh khat pilna kiguksak ci in thukineitoto uh a atawpna ah 8/10/13 ni in Apple company te zota uh a Samsung te in $450 million piakhading hi ciin US International Trade Commission (US ITC) ten taangko khia uhhi.\n· USA gam Connecticut state Tweed New Haven Airport ah Van Leeng Neu khat 8-9-13 Ni in lam etlohpi in miteenna intungkhum ah akiasuk peen technology firm Microsoft ah kum 14 aseemkhin Bill Henningsgaard, kum 54 hi in ama vanleengtawh atapa sangkahnading en a atapa tawh apailaaitak hi in amah sipah hi ci in a innkuanpihten 8/10/ 13 ni in genkhia uhhi.\nPosted by Thang Khawm Pauzomi at 3:23 AM


url: =Zipil ~ GS Pau :: ZOMI DAILY\nposted on 6 June 2014 at 3:32 pm Lomkholna: Article, GSPau\n1. A pasal’ ukna mang hi\nNumei’ thuneihna bangkua sung leh pawlpi sung cikmah hunin nuam ngeilo hi. Bang hang hiam cih leh Pasian in numeite pen thunei lutang dingin a bawl hilo a, pasalte ahuh dingin a kibawl hi zaw hi.(Pian 2:18 ) Pasal’ lutang in Khris ahih mah bangin zite’ lutang in a pasal ahi hi. Tua ahih manin zite in na khempeuh ah a pasate ukna a man’ ding uh ahi hi. (Efe 5:23,24) Hih pen ei’ deihkaih gawp pong hi lo-in Pasian’ kammal Lai Siangtho’ gen thu ahi hi.\nKhatvei England kumpinu Queen Victoria, a pasal Prince Albert tawh kikamtam kha uh ahih manin nuakin vakkhia vingveng hi. Hong ciah ciangin a pasal in kong na kalh hi. A zi in kongkhak a kiuh ciangin a pasal in theigigepi mahin,”Kua na hia,” ci se hi. A ziin,”England kumpinu,” ci-in dawngkik a, kong kihon’ lo hi. A ngaih zawdeuhinhong kiu leuleu hi. A pasal in,”Kua na hia,” a cih leuleu leh a zi in,”England kumpinu,” mah cileuleu a, kong kihon’ tuan nailo hi. Tawmvei sung hong dai phot a, a den teh a nakgin’ mahmahin kongkhak hong kikiu leuleu hi. A pasal in,”Kua na hia,: ci leuleu hi. A zi in,”Keimah na zi hi ing ei, Albert aw,” a cih ciangin kongkhak kihon’ pan hi.\nZipil in a pasal sangin pilzaw, lian zaw-in kumpinu keek ahi phial zongin a pasal pen ama’ lutang mah hisak veve hi. Thu khempeuh ah a pasal’ ukna mang den hi.\n2. Zipil in a maa khuat hi\nZopaunak ah, “Sumkuang in a lii khuat, numei in a maa khuat” cih khat om a, numei pen sumkuang tawh na genteh hi. Ganhingte pen tui sunga nungta ganhing leh leitunga nungta ganhing ci-in nampi nih pha hi. Sumkuang leuleu tui sung leh leitung ah nungta khawm thei lel hi. Ahi zongin sumkuangte in tuithukna lam vive manawhin a lii khuat zaw uh hi.\nNumeite zong sumkuang dan linlian mah ahi hi. A pasal’ innkuanpihte, a beh a phungte tawh ki-it, kilemin, maa a khuat nop leh ama’ thu hi a, a nunglam vive a paksak nop thapai leh zong ama’ thu ahi hi. Zipil in ahih leh a maa khuat den zaw hi. A manawh lamte’n a en zo a, a en zo kei phial zongin itbawl, ngaihbawl den hi. Zopaunak ah,”Numeipil in phung gawm,” a cih dan ahi hi. Zihai in ahih leh a nunglam vive paksak den a, a manawhlamte thu-in sim khollo lel hi. A tawpna ah Zopaunak ah “Numeihai in phung khen” a cih dan hong hi thei peuhmah hi.\n3. Zipil in a pasal telsiam hi\nUS President (42) na Bill Clinton numei tawh hong minsiat ciangin leitung bup in kitelsiam lo a, laihawm khempeuh ah mawhsakna vive kisuaksak zihziah hi. Ahi zongin a zi Hilary pen mipil mahmah khat nahi ahih manin ama’n a pasal na telsiam mahmah lel hi. A pasal bangzah takin a mawh phial zongin na maisak pha mahmah lel hi. Tua ahih manin leitung bup in a buaipih phial hang, amau’ nupa kikalah buaina neukha beek om lo lel hi.\nZipil in a pasal telsiam den a, maisak den hi. A mawhsak genloh, a mawhna leh a ginatlohnate seelsak den zaw hi. Tua ahih manin midangte in telsiam kei phial taleh amau’ nupa kitelsiam uh ahih manin amau nupa kikalah buaina om ngeilo hi.\n4. Zipil in a pasal’ thanemnate huh den hi\nAbigail pen meelhoih leh tei a thuah numeipil khat hi a, a pasal Nabal leuleu pilloh leh kiphatsak a thuah khat ahi hi. David leh a mite in Nabal’ tuute limtakin kepsakin, a tuucingte zong huh den uh hi. Tua hi napi David in Nabal tungah kamtai paisakin huhna a va nget ciangin Nabal in na pialo bek tham lo-in na ko gawp dikdek hi. David heh mahmah a, Nabalte innkuan thah sawm hi. Hih thu a zipil Abigail in a zak ciangin letsong tampi tak tawh David kiangah hong pai hi. A maiah hong boksuk a, a apasal’ hai gamtatna hangin thumsak hi. Tua ciangin David in a lungsim hong kheelkik hi. Zipil Abigail in a pasal’ thanemna huh a, a innkuan bup uh a sih nading panin honkhia hi.(1Sam 25)\nZipil in a pasal thungetna tawh huh den hi. A pasal’ thanemnate kawk niloh lo zaw-in huh zaw hi. A siat nading panin keem a, a mindai nading panin zong dal den hi. A pasal’ adingin amah vangikpi suak lo zaw-in, a pasal’ vangikpite puakpih zaw, dawn zaw hi.\n5. Zipil in a pasal vaang pia hi\nSarah in mi’ lakah a pasal Abraham a sap ciangin “topa” ci-in vaang na piaksiam hi.(1Pet 3:6) Hih pen a pil man ahi hi. Zomi nupi pawlkhatte in mi’ lak khawngah a pasalte uh pen “Ka mihingpa” khawng peuh kici thei hi. Pawlkhat leuleu in a pasal a zothawh gawpte zipil dan kisa kha dihzen hi. Hih pen i pillah man ahi hi.\nZipil in a pasal vaang pia den hi. Vai khat peuhpeuh ama’ thu tawh khensatna pia pahpah lo a, ka pasal hong dong phot lai ning, ci tangtang den hi. Piakkhiatna khatpeuh a neih leh zong ama’ min tawh paisak lo-in a pasal’ min vive tawh paisak zaw den hi. A tate’ mai khawngah a pasal hawmthawhna kamte genkhia ngeilo hi. Leenglate’ mai khawngah a pasal thuhilhbawl, phunsan, gensia ngeilo hi. Uliante’ zi bang ahih leh zumvai tawh hong hawh leenglaa khatpeuh a om hun ciang, Pastorte’ zi bang ahih uh leh zong pawlpi vai tawh hong hawh leengla khatpeuh a om hun ciangin ama’n va kuppih daidai se lo a, a pasal tawh suakta takin kikumsak lel hi. A pasal tungah ngaihsut piaknop khatpeuh a neih leh zong amau gel guak a om hun teh damtakin gen hiathiat a, mi’ lak khawngah genkhia zuahzuah lo uh hi.\n6. Zipil in a pasal’ tungah thuman hi\nEngland gamah George kumpi a khan’ lai-in khuapi-uk(Mayor) khat’ ii zi pen a meel lah hoihin, zong khuaval pian hi. A pasal khualzin kal ta-in na zehphi thei pahpah hi. Ahi zongin a pasal’ maiah bangmah a cilo dan khatin kineih siam a, a pasal lungkimsak zo veve hi. Khatvei a pasal in a khualzinna pan innlam thu zasak khol se lo-in hong bingciah ziau leh a lupna tungah a zi leh a Pastorpa na kino keei uh va tuakkha dihdih hi. Ama’n zong a cih nading thei paklo ahih manin sabuai tunga Pastorpa’ Lai Siangthobu hong tawi-in veranda pan hong khuadak a, lam lianpi tunga pai mipite’ tungah Pasian’ thu gen hi. Mite in lamdang sa-in ahang a dot uh ciangin ama’n,”Pastorpa in kei’ sep ding teng na seem ahih manin ken zong ama’ sep ding teng a seem hi ing,” ci-in dawngkik hi.\nZite pen a kilawm ciang khat kizep, kipuah ding kisam hi. Ahi zongin a hoih bek ciang khat om a, a val lua zong hong hoihlo leuleu hi. Zipil in kizeem, kipuah napi, khuaval lo hi. A pasal’ tungah thuman cinten den hi. Mi’ muhna leh a pasal’ mai bek ah a thuman hi lo-in, mite’ muhlohna leh a pasal’ omloh hun ciangin zong thuman veve den hi.\n7. Zipil in inn sung nuntakna khangto sak hi\nZipil in inn sung nuntakna khangto sak a, zihai in inn sung susia hi.(Pau 14:1)\nInnkuan pawlkhat i et ciangin mo hong neih uh-a kipan a innkuan sung uh hong nuam a, a innkuan sung nuntakzia mahmah uh zong hong khangto hi. Nidang sangin hong neeklim zaw uh a, puanhoih, nikhoih zong hong silhzo zaw uh hi. Biakna lamah zong hong thahat zaw uh a, khat leh khat zong hong ki-it zaw uh hi. Nu leh pate mahmah zong hong lungnuam uh ahih manin hong cidamin, hong nosuak keei uh hi. Hih pen mopil, mohoih, zipil, zihoih a neih khak man uh ahi hi.\nInnkuan pawlkhat leuleu mo hong neih uh-a kipan a inn sung uh hong kisia hi. A innkuan sung nuntakzia mahmah zong hong kiamsuk zaw hi. Nidang-a ki-it diamdiam pen mo a neih uh-a kipan hong kitawng uh hi. Innkuanin ankuang uumkhawm cihte hong om ngei nawn lo hi. Innluah ding kimlai inn hong tuan uh hi. Hih pen zihai,zihoihlo, mohai. mohoihlo neih khak man ahi hi. GS Pau\nPrevious: Caritas in Veritate Lungngaihna ~ Rev. Fr. Damian Dal\nNext: Ci kisawh Coffee haikhat ~ Zam Thuam\nDim Khawl says\nPasian hong theih sak thu man pha tam pi hong pu lak khia a tapa tung ka lung dam, ka ki tang sap na tam pi zong hong gen na hih man in lung dam ingh. Ki puah theih zah ki puah ding in ki ging khin ingh.Topa’n na innkuan sung thu pha hong pia hen!


url: =Tulaitak DHS (Lawahka) Interview phite aki Reject tam :: ZOMI DAILY\nposted on 24 January 2018 at 12:34 pm Lomkholna: News, Refugee, Sawltak\nMalaysia gamsung UNHCR huangsung ah tulaitak DHS (Lawahka) Department panin Interview samkikta uhhi. Tua DHS Interview aphikhin te lakah atamzaw pen nialna thuak, Reject akipia tammahmah cih Faiceu News pan kiza hi.\nDHS Interview panin Reject athuakmi atamzaw pen abeisa in midang mintawh alutngei, mindang azangngei, min kitaih, min kibangvai tawh Fraud Case tuakin, UNHCR Registration Department panin amin taktaktawh aki laihsakkhin te sungpanin tamphadiak uhhi.\nFMT kici Fraud Team te’n abeisa in RST, RSC (OPE), DHS (Lahwaka) leh US lengding in si asik khinsa samkik uh a, thusitna nei uhhi. Tuapan in amau mintaktak tawh UN Card piakik uhhi.\nAbeisa kumin Fraud Case atuakte RST, RSC (OPE), DHS (Lahwaka) cih Department tuamtuam panin kisamkik in, Interview bawlsak uh a, bangmah nawngkaina omlo in alengkhinzong om uhhi.\nAhi zongin tulaitak DHS Interview aphite sungpanin pawlkhatpen US kumpi in atangthu, a Case uh sangzolo ci’n nialna pia, Reject bawl uhhi. Tuabang in Reject athuak tepen aki Reject bawlna laidal tawh RST Department ah ki puakkik uhhi.\nDHS Interview panin na tangthu, na Case uh hong sangzolo hi ung ci’n Reject a ngahte pen thuumkik ngetkikna bawltheih nadingin Appeal Letter kipia hi.\nTua ahih manin DHS (Lahwaka) Interview aphiding in hongki sapleh na tangthu uh hoihtak akigingsa in napaiding uh thupi hi. Azenzen in hongki sangzolo, hongki Reject khakleh nakizopna Community zum (ZAM, CRC, ACR, etc…) cihte ah amanlangin paipah inla, Appeal Letter gelhvaiding ahi zongin, bangci kalsuanding cih naki kuppih pah un.\nMore: UNHCR, Malaysia Home Ministry leh gambel palaite ki muhkhopna\nAmau mintaktak tawh UN Card ngahnapi in, Fraud Case sap athuak pawlkhatte pen DHS (Lahwaka) te’n navai uh, na Case uh siangnailo hi ci’n agen pawlkhatzong om cih kiza hi. Sawltak #zomidaily\nPrevious: US President nasem hikeng!\nNext: Nuak leh kitom ~ Lengtong Pauno\nAdelaide Easter Conference – II


url: =Israel in Damascus khuapi nawl aom vanleng phual Rocket tawh kapsak ~ TK Lian :: ZOMI DAILY\nposted on 13 January 2017 at 9:45 pm Lomkholna: News, Thangkhanlian, World\nJan.13, 2017: Israel ten zan in Syriate khuapi Damascus khuapi nawl a om Presisident Basat al-Assad’ elite Republican Guard kicite vanleng phual (airbase) rocket tawh kapsak uh hi. Syria galkapte zong heh lua-in Israel gamtatna kithuk kik ding hi ci uh hi.\nSocial media ten hih Mazzeh military airport compound kikapna hangin mei khu vom ngeungau kaina lim suaksak uh hi. Syrian state television in Israel leilu lam Lake Tiberias panin zan nitakin rockets tawh hih President Bashar al-Assad’ elite Republican Guards galkapte phual tam veipi hong kikapsak hi ci uh ci-in suaksak hi.\n“Syrian army command leh armed forces ten Israel ngongtatna pen dipkuatna piangsakte gamtatna (terrorism) tawh kibang a, tua banga gamtate khut kitansak ding hi,” ci-in army command in a thupulakna ah suaksak a, sihna liamna tuak om hiam cih bel gen beh lo hi.\nIsrael in tu nai diakin Syria thum vei a kapna hi ta hi. December 7 in Israel in surface-to-surface missiles tawh Mazzeh airport na kap a, tua ma nipi kal khat ma-in zong Lenanonte huih khua (airspace) panin missiles nih tawh Damascus khua nawl-a om Sabboura kiim na kap ngei hi. Israel in Syria a kapna thu nolh lo a, kap hi ung zong ci beek lo hi.\nUS assistant secretary of defence pension Lawrence Korb in Al Jazeera newste kiangah, “Syria kumpi in kumpi lehdote (rebels) a dona ah Lebanon pansan Hezbollah kicite tawh a kipawlpih manin Israel in amau lehdo Hezbollah ten Syria pansan in Israel kapna ding galvan a neih ding uh a deih lohna lahna dingin a kap hi ding hi,” ci-in gen hi.\nIsrael Defence Minister Avigdor Lieberman in bel nung diakin Syria buaina ah kigolh nuam lo hi ung na ci hi.\nPrevious: Malaysia, Serdang ah akithat Kawlgammi 5 te vaitawh muanmawh mi 15 kimanta ~ ZD\nNext: Na Nu le Na Pa um kei in (7) ~ Lian Tuang


url: =Innkuan sung nop nading thu (6) te :: ZOMI DAILY\nposted on 9 July 2021 at 1:19 pm Lomkholna: Article, Family\nTu kumin Pate ni phawkna kibawl ciat kha ding hi. Tua hun sungin, Innkuan sungnop theihna ding thu 6 te gen ding hi hang. Hih thute ih zuih theih khit ciangin, a beisa hun sangin ih innkuan sung ciat hong nuam zaw ding a, tua innkuan nopna in ih pawlpi ciat hong lawh ding hi. Tua banah, Innkuan le pawlpi hong nuam in, hong thahat ciangin, ih gam sungah zong nopna hong om thei pan ding hi.\nPate tavuan. (Eph. 6:1-4)\nInnkuan sung a nop theihna dingin, Pate in, Pa tavuan mah hoihtak a a lak ding kisam hi. Eph. 6:4 na sungah, Pate aw, na tate uh, hehna ding le thangpaihna dingin phin kei un la, Pasian thu tawh pantah zaw un..” na ci hi. Pasian thu bek hi lo-in leitung thu tuamtuam, innkuan sung, khua sung vai le a tuamtuam te ah Pate in, Pa tavuan mah la in, a makaih ding kisam hi.\nTua mah bangin, tate in zong, nanu napate uh THU MANG UN, na ci hi. Ih nu le ih Pa te sangin hong deihsakzawding kuamah om lo kha ding hi. Ih hoihna ding deihna tawh hong kigen thu te ih zuih theih ding, ih man’theih ding thupi kisam hi. Tua bek tham lo-in, ZAHTAAK UN, na ci lai hi. Innkuan pawl khatte ah nu le tate ki pawl in, Pa pen simmawh bawl in, langdo cih khawng zong om thei hi. Tua pen thupha ngah lohna le Lai Siangtho tawh ki leh bulh mahmah khat a hihi.\nPasian in Pate innkuan sung lutang dingin a sehsa ahi hi. Bang zahtak in pilzaw siamzaw ta sem le Pasian Nute innkuan lutang dingin tavuan na pia lo hi. Pate in, innkuan sungah PA TAVUAN la in, mah hoihtak a, a om diamdiam innkuante a hampha uh hi. Innkuan pawlkhat te Nu in thu khempeuh ukcip zaw in, Pa penbang vakkhia ding hi le ‘ ka bus saap ding 20 hong pia ve,’ ci in a zi kiang peuh ah a ngen om thei hi. Bus saap ding ih neih keile nget ding mahhi in, a hi zongin Pa pen in a ngen ding pa hi lo-in a pia khiading pa hi zong ngeel hi.\n2) Innkuan sung uk zo ding. (1 Tim 3:4)\nInnkuan nuam le Pasian thupha piak ding innkuante pen, Innkuan sung ki ukna le ki thu man diamdiamnainnkuan ahi hi. Innkuan sungah thu ki man’ diamdiamna aom ciangin, Pasian lungkimna om hi.\nZi le pasal kilem lohna, tate in nu le pate thu man’ lohna le ut bangbang a om zelzul na pen a kilawm hetlo le Pasianthupha san’ lohna khat hi gige hi. Ih nu le pate hawmthawhhuai hi phial mawk ta le zum pih hetlo in ih amau thu mangin ih kalsuanna pen Pasian deihna hi. Pate in zong innkuansungah thu neizo a, innkuan sung Pasian deihna bangin ukzawhna pen thupha ngahna khat a hi hi.\nSum bawlna le nasepna khat peuhpeuh ah meetna lesupna pen nasep siamna hang ahi hi. Nasep siamna geel siamna hangin meetna le supna a om mah bangin, innkuan sungah zong ki uk siamna le vaihawm siamna hangin, Pasian maipha ngahna om thei hi.\n3) Hun zat khopna kisam hi. (Deut 6:4-9)\nHih Lai Siangtho sungah Pasian in Judahmite tungah thu pia in, a tate uh a hilh zia ding le pattah zia ding uh gen hi. Inn sungah a om uh ciangin a gen ding thu pen Pasian thu hi ding hi. A lup khit nangawn uh ciangin Pasian thu mah gen ding ci hi. Lam pai kawm in zong hilh ding cih vaikhak hi.\nLai Siangtho sungah Judah mite tawh ih kilamdan’na na mu thei uh hiam? Inn sungah ih tutkhop ciangin, ih gen thu bang a hi hiam? Nipi ni kikhop khit ciang inn ih tun’ kal ding bangngaklah zaw zen a ih omna pen ih gennop bang a hi hiam? Biakinn a lasa khat peuh, thuhilh khat peuh le ki khawm mite sungah nungak khat tangval khat peuh om zia te peuh hi thei hi. Tua te hoihna gen ih hiam, hi lo zaw in hong kicial het lo a hoih lohna le kilawm ih sak lohna teng nag en ngeingai uh ciangin, thu tam a thei nai hetlo nata neuter in na kiangah na za gige uh hi.\nKhatvei, innkuan ah in, amau innkuan kia a om hun in, pawlpi upate om zia khat gensia gawp uh hi. Ni khat ni ciangin tua pawlpi upa pa hong hawh a, thutel taktak nai lo, ta neu khatin, ‘zan lam a ka nu le ka pa in, upa pa in an a neek vokpi anne tawh ki bang a cih pan nang na hia.’ ci in hong genkhia hi. A gen khia masa nu le pate a dingin maizum huai pian hi.\nInnkuan sung a ih gen thute naupangte lungsim sungah ciamteh uh a hih manin, up mawh loh hun khat ciangin, hong pulaak khia ding uh hi. Tua hun ciangin ih lungkim ding hiam? Tua tanote gen pen Lai Siangtho lot ngah cih khawng, labu sungah late sa hi le bang zah tak in ih lungkim ding a hih hiam? Tua ahih manin, innkuan in hun zang khawm a Pasian thu le thu hoih genkhop ding kisam hi.\n4) Etteh hoih hi ding kisam hi. (Titus 2:7)\nSawltak Paul in Titus kiangah, gamtat hoihna le cihtakna ah etteh hoihna hih ding hanciam in ci hi. Innkuan sungah Pate in ettteh hoih a hih ding kisam mahmah hi. Naupangte in a golsa et gamtat zia hong en in tua bang mah in hong gamta pah uh hi. Na khekhap hong zui dinguh hi.\nInnkuan sungah motor neite tate motor bawl zia khawng kineih uh hi. Zato lam naseem te cina veel khawng hong kineih uh hi. Ki mawlna lam uuk te a tate un ki mawlna lam ah hong kineih pah ding uh hi.\nTate a neutung in, a etteh ding uh (hero) kisam hi. Thupi a sak ding uh kisam hi. Pasian naseemte thupi sa hiam? A hi kei le TV sung khawng na muh zelzel kineihsiamte peuh thupi sa hiam? Ki mawlna lam a siam a minthangte thupi sa hiam? Pasian le Pasian kamamal LaiSaignto mah thupisa in, tua bang zui a nuntak ding hanciam nopna lungsim a neih ding uh kisam hi.\nTate in hong etteh dingin, bang ih nusiat hiam? Zateep, tuibuuk muam, Kuva hai, khaini muam, laithai kap, zu neek a kipan thu hoih lo tuamtuam te peuh a hi hiam? Pate in innkuan pihte tungah ngongtatna a hi zongin hamsia ztana a hi zongin ih neih khak le tuate tate lungsim sungah kiptak in kicamteh ahihi.\n5) Innkuan sung khat le khat ki it ding. (1 Cor. 14:1)\nInnkuan sung nopna dingin khat le khat ki itna pen a bulpi hi. Ki it theihna dingin, mihing ih hih manin kimai sakna zong kisam hi. Sawltak Paul in Korin pawlpi ta kiangah ‘ki itna neihna ding na hanciam un..’ na ci hi. Pasian in a teeltuam Israel mite kiangah itna thukham lian pen dingin na koih hi. Lai Siangtho thak sungah ki itna mah bulphuh a kalsuanding hong vaikhak lai hi. Tua hi in, “Ki itna in Pasian aa hi..” cihte a hi zongin a it thei mi in Pasian lungkim sak hi cit te a hi zongin kimu thei hi.\n6) Innsungah Pasian liansak pen ni. (Ps. 127:1)\nTopa in inn a lam kei le alam mite nasepna a mawkna hi ci in Late aphuakte in hong hilh uhhi. Leitungah bang zah takin siamin, pil in, hau in, siamhi ta le hang, Topa tawh ih omkhjop kei le amawkna pi a hihi. Upnalai Gil Vol-10, No-4\nPrevious: Hehpihna tawh khatvei ong post kik nuam ing ~ Cing Van Kim\nNext: A theu theilo guah ~ Khoi Lam Thang\nKhuado Thu ~ Pu Awn Za Pau\nMyanmar Academy Award piakna “LIVE” in na etnop leh\n2005 – 2007 ZYA nasepna ~ Pa Cin Ngaih Suan\nNa kizatna gam zaisak semsem in ~ Hau Za Cin\nCiimnuai project – 1


url: =Tulaai Leitung Thuthang Tuamtuam Updates May 19, 2016 :: ZOMI DAILY\nposted on 19 May 2016 at 3:07 pm Lomkholna: Khawmpau, Myanmar, News, World, Zomi\n· Pasian lamlah na tawh Zomi sung ah Pasian in sathau ongnilh sak ahi Sia Do Khup leh Bowing Green khua sung a om Zomi aom thei teng in hunnuamtak kat May 18,2016 nitaak lam in kinei thei a mimal 200 kiim kihel thei in tha kingah mahmah hi.\n· Piantit gam Paris khuapi pan Egypt gam Cairo khuapi atu ding khualzin mi 56 apua EgyptAir company vanleeng khat May 18,2016 ni in Rader in manthei nawnlo a lamkaal ah mangcip hi. Egypt gaalkaap te in zong nasiatak in zongpah uha, muhna bangmah nei nailo uhhi.VOA\n· Iraq gam Baghdad khuapi sung munnih ah IS misok ten May 18,2016 ni in Bomb puakkham sak uha, mi 70 phualsihpah in mi 170 kiim naakpi tak in liam uhhi. US vanlam gaalkaap ten IS te leizon sukpah uha, Alubok mahmah IS Makaai nih kaaplum uhhi. VOA\n· US ten Vanlam pan Bomb tang guah bang a azuksakna uh namkhat ahi B-52 Bomber Gaalvanleeng khat May 18,2016 ni in Endersen Air Force Base, Guam ah kia a kaang tum hi. Vanleeng tung ah atuang mi 7 te ahihleh vanleeng lei atukma in huih lukhu tawhleengkhia man uh ahihman un nungta uhhi.BBC\n· 2014 kum April 14 ni in Nigeria gam Cibok khuapan Bokoharam migilo ten amat uh numeino 219 lakpan Numei no khat Nigeria gaalkaap ten Cameron tawh gamgi ah May 18,2016 ni in mukhia uha, Naungeek nanei in anau ngeek kha 4 napha ta hi. CNN\n· Sri Langka gam Kegalle District sung khua-3 ah May 18,2016 ni in nasiatak in guahzu in tuikhang ahihman in mi 134 mangcip a misiluang 14 khawng kitawmkhia pan in adangteng mangthang laai hi.BBC\nPrevious: Paris pan Cairo zuanin aleng EgyptAir vanleng mangcip\nNext: Ka khitui tawh kagelh laimal ~ Deih Tung


url: =Portland-USA ah 8888 Silver Jubilee Pawipi Kibawl\nKawlgam ah General Ne Win makaih galkap kumpi ki-ukna deihlohna tawh abeisa 8.8.1988 ni-in Yangon University huangpi sung pan kipankhia in, sangnaupangte le mipite' kitomna/ lungphona akineih zawh tu-in kum 25 cingta hi. Hih 8888 lungphona kum (25)cin phawkna pawipi (8888 Uprising Silver Jubilee Cerebration) pen Myanmar Convention Center, Yangon ah August 6-8,2013 nithum sung thupitak kinei a, August 6 ni honpawi ah 8888 makaipi ahi Ko Min Ko Naing in thugenna nei hi.\nHih 8888 Uprising phawkna kum 25 pawi ah gampua akithehthang sangnaupangte le minam veii makai minthang tampi kihelthei uh hi. 8888 lungpho ni akipan tuni dong Democrecy deihna tawh anuntakna apiakhia mimal vekpi atul asim pha ding hi mah le Kawl kumpite in aza asim bekin pulakzel uh hi. Tua banah hih 8888 kum 25 cin phawkna pen Yangon khuapi bek hi loin, Kawlgam sung mun tuamtuam le gampua pawl khatah zong nasiatak kibawl hi.\nA diakdiak in Portland, Oregon State, USA ah 8888 sangnaupang galkapte kipawlna (All Burma Students’ Democratic Front -ABSDF)te' makaihna tawh "8888 Uprising" kum 25 cinna thupitak kibawlin, Zomite zong kihelthei uh cih thu Pu Kingmang (Tongsan Conusultant, Protland) tungtawn in kizasawn hi. Tua bek tham loin,Portland khuapi ah ABSDF galkap lui innkuan 30 val bang om cih thu zong Pu Kingmang in genbeh hi.\nHih "8888 Uprising " tungtang ah General Ne Win galkapte in sangnaupangte bek hi loin Sangsiate, kumpi nasemte, Phongyi te, naupangte le nautang mipite akipan mi vekpi 3000 val kaplum uh a, ahi hangin Kumpi lam pan 350 bek asi in ciamteh uh hi. Tua hun laitak in General Ne Win galkapte in Thau akap ciangin, angeina danin huilak mawk kap loin, mihing kaplum lianlian hi" - “If the army shoots, it has no tradition of shooting into the air. It shoots straight to kill.” ci-in General Ne Win in genkhia ngiat hi.\nTua banah General Saw Mang makai in galkap kumpi-in Kawlgam ukna a laksuak ciangin, sangnaupangte makai in galkap kumpi do dingin " All Burma Students’ Democratic Front (ABSDF) cih gamnuai Thau tawi kipawlna kiphuankhia ahi hi. Hih ABSDF te le Kawl kumpite in nung Nipi kalsung mahin kikap nawnlo / kilemna ding thukimna Suaikai uh a, ahi zongin abucing kilemna taktak kibawlzo nailo ci hi.\nSource: Pu Kingmang (Tongsan Consultant of Portland, USA)\nPosted by: Tongsan Tanute


url: =Bawngkuang sung aa Naungek ~ Khaineu Hatlangh :: ZOMI DAILY\nposted on 5 December 2016 at 7:00 am Lomkholna: Article, Biakna, Christmas, KhaineuHatlangh\nKa neu lai-in ka pu te’n bawng khawi in ka u te tawh ka cinh sak thei zel uhhi. Zingsangin bawng te gamlak lono na mun ah va khah iin gamla a pai lohna ding uh leh vaimim kiciinhna lo lai khawngah a pai lohna dingun ka vil ka cing uhhi. Nitak ni ong kaii in thangmual ong liap kuan ciangin bawng teng khawm in inn lam zuan in ka hawl kik uhhi. Bawng te inn ka tunpih uh ciangin ka pu in tuilum na suang aa tua sung ah vaii (vaimim sukna vaii, vaimim haawng) leh cii hel in tua tui bawngkuang a ki ci sing luang gol khopkhat a ki suiikuak sungah ka sunng uh aa bawngtui ka pia uhhi. Tua bawngtui piakna kuangsung mah ah beehawng (bee lii leh bee lawi hawng keu) te pia in bawng te in lim sa mahmah uhhi. Tua bang in ka neu lai in bawngkuang ka zang uhhi.\nZeisu tuni iin mihing te lungsim sungah hong suak kik nuam hi. A tatkhiat mi te tawh hong om khawm nuam aa “Immanuel” ahi “Pasian ei tawh ong om khawm” dingin Zeisu in tuni ei mimal khat ciat ih lungsim khongkhak hong kiu in zintung dingin hong ngen hi. Tuni in na nuntakna khuadam sa in vot in lungleng ki sa in na om hiam?\nZeisu in na nuntakna ah ong khualum suah ding, nuntakna thak ong pia nuam in zintung ding na lungsim khongkhak hong kiukiu hi. Na hon sawm hiam? Ahih kei leh Bethlehem khua aa Zeisu a suah lai mah bangin na lungsim sungah midang te dim khin ta hiam? Hauhnopna, gualnopna, zu le sa, zaliatnopna te, pilna siamna te, leitung na te tawh na lungsim ki dim khin ta iin Zeisu aa dingin bawngbuuk sung bek mah na awng sak kha hiam?\nBawngkuang sung aa ki sial naungek tuni in lungsim sung aa ki sial, lungtang nuntakna sungah a nungta naungek, a vot khuadam a keu nuntakna ong khualum sak, nuntakna hongpia naungek ih suaksak tek ding in tuni in Zeisu nungzui a ki ci ei Zomi te itna leh lainatna tawh kong zawn nuam hi. Leitung a deih mi te tung ah nopna om ta hen a cih mah bangin ih Topa Immanuel Pasian ei a deih mi te tawh hong om khawm henla, ih lungsim sung ah teeng in a tawntungin lungnopna tawldamna leh itna hong guan suk tek ta hen. Amen! Khaineu Hatlangh 2011-12-12\nPrevious: Zokam cidamna ding L3 ~ Mungpi Khupson\nNext: Zomi pih tungah huh ngetna! ~ Zomi Quavadis\nTopa jesu bawng kuang sung ah hong suak hi zaw a hia bawng kuang sung ah hong suak khia naunget Jesu hi zaw a hia guai te… bawng kuang sung ah hong suak a hih leh a pian na a nu pen bawng kuang hi di ai ve maw…